title: Charles de Gaulle

text: Lehdistötilaisuudessa 19. toukokuuta de Gaulle vastasi olevansa valmis kansakunnan palvelukseen. Monet olivat pahoillaan tästä armeijan hyväksymisestä. Samalla hän huomautti olevansa syvällisesti tasavaltalainen ja että hän ottaisi mahdollisesti vallan vain laillisia teitä käyttäen.


title: Charles de Gaulle

text: Kriisi syveni ranskalaisten sotilaiden hyökättyä Algeriasta Korsikalle ja maihinnoususta Ranskaan keskusteltiin. Poliittiset johtajat kaikilta suunnilta, erityisesti François Mitterrand ja kommunistit, jotka aikaisemmin olivat väittäneet häntä fasistiksi, hyväksyivät yksimielisesti kenraalin paluun valtaan. Ranskan presidentti René Coty luopui virasta 29. toukokuuta 1958. De Gaullesta tuli pääministeri kansalliskokouksen enemmistön päätöksellä kuudeksi kuukaudeksi 1. kesäkuuta 1958 alkaen. Tällöin hän sai haltuunsa perustuslakia säätävän vallan.


title: Charles de Gaulle

text: Vallan saatuaan de Gaulle alkoi laatia maalle uutta perustuslakia ja siten toteuttaa 1946 pitämänsä Bayeux’n puheen yhteiskunnallisia muutoksia. Uuden perustuslain, johon otettiin mallia muun muassa Suomessa tuolloin voimassa olleen perustuslain vallanjaosta presidentin, hallituksen ja eduskunnan kesken, tuli saada loppumaan parlamentaarinen diktatuuri, joka oli syynä hallitusten epävakauteen ja maan kaoottiseen politiikkaan.


title: Charles de Gaulle

text: Syyskuussa 1958 suorassa kansanäänestyksessä 83 prosenttia äänestäneistä hyväksyi uuden perustuslain ja siten myös ns. viidennen tasavallan perustamisen. Saman vuoden marraskuussa de Gaullen ehdokasryhmittymä voitti myös parlamenttivaalit ja sai tuekseen vahvan enemmistön. Joulukuussa suoritetussa epäsuorassa presidentinvaalissa hän sai 78 prosentin kannatuksen kaikkiaan 80 000 äänestykseen osallistuneelta valitsijamieheltä.


title: Charles de Gaulle

text: De Gaulle otti vastaan Ranskan tasavallan presidentin tehtävät 8. tammikuuta 1959. Hänen vaikeana tehtävänään oli saada maa uudelleen jaloilleen ja tähän tarvittiin jopa hyvinkin vaikeita päätöksiä. Ensimmäisen presidenttikauden keskeisiä päätöksiä ja tavoitteita olivat muun muassa:


title: Charles de Gaulle

text: Algerian sota oli yksi monista siirtomaasodista ja Ranskallekin toinen 1950-luvun aikana. Tapahtumat alkoivat 1. marraskuuta 1954 kun "FLN" ("Front de libération nationale") -järjestön sissit hyökkäsivät Algerian eri seuduilla sotilaallisia, hallinnollisia ja tietoliikenneyhteysrakenteita vastaan. Useita ranskalaisia kuoli ja niin FLN:stä tuli ranskalaisille terroristijärjestö, eikä vapautusliike.


title: Charles de Gaulle

text: Algerialainen vapaustaistelija "Franz Fanon" on suomeksikin ilmestyneessä kirjassaan "Sorron yöstä" kuvannut tätä vapaustaistelua algerialaisesta ja vapaustaistelijan näkökulmasta. Ranskassahan ei ollut pienintäkään poliittista halua luopua osasta Ranskan maaperää, sillä Algeria oli integroitu Ranskan kansalliseen maaperään, eikä se suinkaan ollut hallinnollisesti mikään siirtomaa. Sotaa pidettiin yleisesti ainoana keinona Algerian pitämiseksi Ranskan valtioyhteydessä.


title: Charles de Gaulle

text: Algerian vapautus- ja itsenäisyystaistelu liittyy oleellisena osan toisen maailmansodan jälkeen alkaneeseen siirtomaiden haluun itsenäistyä eurooppalaisten herruudesta (ns. dekolonisaatio). Olihan näet sodan aikana nähty miten heikkoja siirtomaaisännät olivat vaikeassa tilanteessa. Ne tarvitsivat siirtomaiden miehiä sotilaikseen ja joutuivat antamaan ne jopa Saksan tai muiden akselivaltojen alaisuuteen. Miehet olivat saaneet sotatoimikoulutusta maailmansodassa ja olivat valmiit toimimaan oman maansa vapauden puolesta.


title: Charles de Gaulle

text: Kenraali de Gaullen ehkä kiistellyin teko oli vetäytyminen Algeriasta ja sen itsenäisyyden salliminen. Monet olivat odottaneet kenraalilta päinvastaisia toimia ja olivat siksi pettyneitä häneen ja hautoivat kostoa koko presidenttiyden ajan. Tämä ilmeni useina murhayrityksinä, joista tuli melkeinpä arkipäiväinen asia ranskalaisessa yhteiskunnassa.


title: Charles de Gaulle

text: Algeria itsenäistyi lopulta vuonna 1962 Ranskassa pidetyn kansanäänestyksen antaman valtuutuksen seurauksena.


title: Charles de Gaulle

text: Ranska kuului yhtenä neljästä valtiosta niin Saksan, Berliinin, kuin Itävallankin miehitysvaltoihin. Samoin maa oli mukana perustamassa Natoa ja järjestön päämaja pystytettiinkin Pariisiin. Kuitenkin vasta Algerian sodan päättyminen antoi de Gaullelle mahdollisuuden omaperäisen ja Ranskan suuruutta kuvastavan ulkopolitiikan rakentamiseen. Tästä politiikasta käytettiin nimitystä "suuruuden politiikka" ("politique de grandeur").


title: Charles de Gaulle

text: de Gaullen päätöksellä Ranska vetäytyi Naton sotilaallisesta toiminnasta helmikuussa 1966. Tällöin järjestön päämaja siirrettiin Brysseliin. Näin de Gaulle halusi osoittaa itsenäistä päätöksentekoaan, jonka takeena oli oman ydinaseen kehittely ja käyttömahdollisuus. Ranska oli tehnyt vuonna 1960 neljäntenä valtiona maailmassa onnistuneen atomipommikokeen (Gerboise Bleue) räjäytettyään atomipommin Algerian autiomaassa. Vuonna 1968 ranskalaiset tiedemiehet onnistuivat de Gaullen vaatimuksesta räjäyttämään vetypommin ilman yhdysvaltalaisilta saatua apua.


title: Charles de Gaulle

text: Tämän uuden ulkopolitiikan de Gaulle toi hyvin esiin tunnetussa "Phnom Penhin" puheessaan Kambodžassa. Puhessa hän paheksui voimakkaasti Yhdysvaltain sotimista Vietnamissa. Hän totesi Yhdysvaltain vetäytymisen Vietnamista olevan ainoa keino rauhan aikaansaamiseksi. Vietnamin sodalla oli juurensa ranskalaisessa kolonialismissa Kaakkois-Aasiassa ja hävityssä Vietnamin sodassa.


title: Charles de Gaulle

text: Lisäksi muista läntisistä valtionpäämiehistä poiketen de Gaulle tuomitsi Israelin valloitukset Länsirannalla ja Gazassa kuuden päivän sodassa kesäkuussa 1967. Tämä oli suurin muutos Ranskan Israelin politiikassa. Aikaisemmin Ranska oli ollut Israelin liittolainen auttaen Israelia sotilaallisesti ja toimimalla yhdessä sen kanssa muun muassa Suezin kriisissä 1956. Nyt de Gaulle oli siirtynyt ulkopolitiikassaan lähemmäksi arabimaiden näkökantoja.


title: Charles de Gaulle

text: Kenraali de Gaullella oli mielenkiintoinen tapa ärsyttää muita ihmisiä omalla suorasukaisella esiintymisellään ja vähemmän diplomaattisilla kannanotoillaan. Tätä ristiriitaa kuvaa hyvin myös hänen huonot suhteensa Franklin D. Rooseveltiin, sodanaikaisen Yhdysvaltojen presidenttiin.


title: Charles de Gaulle

text: Vierailullaan Montréalin maailmannäyttelyssä Expo 67:ssä de Gaulle julisti yllätyksellisesti 24. heinäkuuta 1967 yli 100 000 katsojan edessä ""Vive Montréal, vive le Québec Libre"" (Eläköön Montreal, eläköön vapaa Québec). Tämän jälkeen hän sai vihastuneen vastaanoton englanninkielisiltä kanadalaisilta. Hän joutui keskeyttämään vierailun Kanadan pääministeri Lester B. Pearsonin pyynnöstä. Pearson oli palvellut Euroopassa ensimmäisessä maailmansodassa ja hän oli myös saanut Nobelin rauhanpalkinnon. De Gaulle palasi Ranskaan, jossa suurin osa maan lehdistöä arvosteli häntä voimakkaasti Québecin tapahtumista.


title: Charles de Gaulle

text: Ranska oli ollut perustamassa Euroopan hiili- ja teräsyhteisöä sekä myöhemmin Euroopan talousyhteisöä (EEC). Britit olivat jättäytyneet aluksi tämän yhdentymisen ulkopuolelle ja perustaneet vapaakauppa-alueen (EFTA). 1960-luvulla Britanniassa kuitenkin haluttiin liittyä voimakkaasti kehittyvään EEC:hen. Esteeksi nousi kenraali de Gaulle, jolle perustuslain mukaan maan ulkopolitiikka kuului, ja joka esitti vetonsa brittien pyrkimyksille ja jo valmiiksi neuvotelluille sopimuksille.


title: Charles de Gaulle

text: Merkittävin vastustus tapahtui joulukuussa kun hän avoimesti ilmoitti vetonsa Ison-Britannian liittymiseen. Brittiläiset poliitikot osuivat oikeaan todetessaan, että Ranska oli vähemmän kiinnostunut yhdistyneestä Euroopasta kuin ranskalaisten hallitsemasta Euroopasta. Kenraali halusikin tehdä EEC:stä rakenteellisesti ja toiminnallisesti vahvasti ranskalaisen perinteen muokkaaman. Näin mahdollinen myöhempi brittien mukaantulo ei muuttaisi liiaksi järjestön ranskalaisperäisiä rakenteita. Vasta de Gaullen seuraajan aikana brittien liittyminen Euroopan talousyhteisöön saattoi toteutua.


title: Charles de Gaulle

text: De Gaullen kielteinen suhtautuminen Ison-Britannian mahdolliseen EEC-jäsenyyteen antoi myös Suomelle aikaa sovittaa omaa ulko- ja kauppapolitiikkansa intressiensä mukaan. Myös de Gaullen ymmärrys Suomen ulkopolitiikkaa kohtaan, hänen kiinnostuksensa Kekkosen Kremlin-tuntemukseen ja ennen kaikkea maiden yhtenevät intressit Eftan suhteen tekivät 1960-luvulla viidennen tasavallan Ranskasta odottamattoman liittolaisen Suomelle.


title: Charles de Gaulle

text: Kaikkialla Euroopassa vuosi 1968 merkitsi erilaisia mielenosoituksia ja vapauspyrkimyksiä. Ranskassakin Pariisin opiskelijamellakat ja työläisten lakot vaativat muutoksia yhteiskuntaan yliopistoista työpaikkoihin.


title: Charles de Gaulle

text: De Gaulle oli pitkälle valmis suostumaan esitettyihin vaatimuksiin, olihan hänen oma gaullistinen ideologiansa ollut monissa asioissa lähellä vasemmiston ja työläisten tavoitteita. Pääministeri Georges Pompidou onnistui kuitenkin vakuuttamaan de Gaullen, ettei vaatimuksiin tarvinnut suostua. Sen sijaan hän hajotti 30. toukokuuta Ranskan kansalliskokouksen ja määräsi uudet vaalit pidettäviksi 23. kesäkuuta. Vaaleissa oli myös kyse eräänlaisesta kansanäänestyksestä hänen asemastaan tasavallan päämiehenä.


title: Charles de Gaulle

text: Vaaleja edelsivät suuret mielenosoitukset de Gaullen ja hänen politiikkansa puolesta. Vaaleissa gaullistit saivatkin murskavoiton, kansalliskokouksen 487 paikasta 358 paikkaa tuli heidän ryhmälleen. Tämän seurauksena kenraali jatkoi tehtävässään ja uudisti perusteellisesti hallituksensa.


title: Charles de Gaulle

text: Seuraavan vuoden alussa de Gaulle määräsi toimeenpantavaksi kansanäänestyksen siitä, pitikö Ranskan senaatin valtaoikeuksia siirtää aluetasolle. Kansanäänestyksen jälkeen 28. huhtikuuta 1969 hän erosi virastaan ilmoitettuaan jo etukäteen niin tekevänsä, jos hänen ehdotuksensa ei saanut kansan enemmistön tukea.


title: Charles de Gaulle

text: De Gaulle vetäytyi yksityiselämään maatilalleen kirjoittamaan muistelmiaan. Hän kuoli aortan repeämään maatilallaan Colombey-les-deux-Eglisessä 9. marraskuuta 1970. Mutta vielä kuolemankin takaa hän osoitti omapäisyyttään. Hän oli määrännyt yksityiset ja vaatimattomat hautajaiset, paikalle saivat tulla vain "Juste les Compagnons de la Libération" ("vain vapautuksen toverit"). Hänen toivomuksestaan hautajaisiin eivät osallistuneet valtionpäämiehet tai ministerit, jotka kokoontuivat Yhdysvaltain presidentin Richard Nixonin johdolla Pariisin Notre Damen katedraalissa pidettyyn sielunmessuun.


title: Charles de Gaulle

text: Valtiomiehen ja sotilaan tehtävien ohessa de Gaulle oli myös aviomies ja perheenisä. Hän avioitui 7. huhtikuuta 1921 Yvonne Vendroux’n (1900–1979) kanssa, ja heillä oli kolme lasta:


title: We Are the World

text: We Are the World on single, joka nauhoitettiin ja julkaistiin Yhdysvalloissa vuonna 1985 Etiopian auttamiseksi nälänhädässä. Kappaleen ovat kirjoittaneet Michael Jackson ja Lionel Richie ja sen on tuottanut Quincy Jones. Single on myynyt tähän mennessä yli 20 miljoonaa kappaletta.


title: We Are the World

text: Seuraavilla artisteilla oli soolo-osuus singlellä (laulujärjestyksessä):Singlellä esiintyvät myös seuraavat laulajatVuonna 2010 kappale levytettiin uudelleen ja sen tuotto lahjoitettiin Haitin maanjäristyksen uhreille.


title: We Are the World

text: Myös Michael Jackson esiintyy uuden version musiikkivideolla, vaikkakin oli kuollut jo vuosi sitten ennen uutta versiota. Hänen siskonsa Janet Jackson laulaa Michaelin osuudet uudella versiolla. .


title: Tšingis-kaani

text: Tšingis-kaani (, alkuperäinen nimi "Temüžin" (Тэмүжин), 1155/1162/1167 — 18. elokuuta 1227) oli merkittävä keskiaikainen sotilasjohtaja ja lainlaatija, joka valloitti suuren osan Aasiaa ja jopa osan Euroopasta. Hän oli ensimmäinen Mongolivaltakunnan suurkaani, ja häntä pidetään Mongolian valtion isänä.


title: Tšingis-kaani

text: Nuorena kovia kokenut Temüdzin sai heimosotien tuloksena yhdistettyä hajanaiset mongoliheimot ja julistettiin Tšingis-kaaniksi vuonna 1206. Hän aloitti laajat sotaretket, joilla hän sai käsiinsä suuria osia Euraasiasta. Näihin kuuluivat hyökkäykset Karakitain valtakuntaan, Kaukasiaan, Khwarezmian maille, tanguuttivaltakuntaan ja Jin-dynastian kimppuun.


title: Tšingis-kaani

text: Tšingis-kaani aloitti "jasa"-lakikokoelman, joka korvasi vanhat sukulaissuhteisiin perustuneet klaanitavat hierarkkisella järjestelmällä, jossa asema ei määräytynyt enää niinkään sukulaissuhteiden kuin kykyjen ja saavutusten perusteella. "Jasa" käsitteli myös erilaisia kunniakoodeja, ja rangaistukset olivat ankaria.


title: Tšingis-kaani

text: Ennen kuolemaansa hän nimesi Ögedein seuraajakseen ja pilkkoi valloituksensa kaanikunniksi pojilleen ja lapsenlapsilleen. Tšingis-kaanin kuolinsyystä ei ole varmaa tietoa. Yksi yleisimmistä teorioista on, että hän sai surmansa pudottuaan hevosen selästä kesken taistelun 1227.


title: Tšingis-kaani

text: Aikalaislähteiden puutteen takia Temüdzinin varhaisvuosista on hyvin vähän faktatietoa. Muutamat lähteet, jotka käsittelevät tätä aikaa, ovat usein ristiriitaisia.


title: Tšingis-kaani

text: Temüdzin syntyi vuonna 1155, 1162 tai 1167 Delüün Boldogissa lähellä Burhan Haldunin vuorta. "Mongolien salainen historia" kertoo lapsen syntyneen verihyytymä kädessään, perinteisenä ennusmerkkinä siitä, että lapsesta tulisi suuri johtaja. Hän oli kolmas poika isälleen Jesügeille, khamag-mongolien kaanille ja kereiittien Togrul-kaanin liittolaiselle, ja vanhin poika äidilleen Höelunille. Saman lähteen mukaan Temüdzin nimettiin Jesügein vangitseman tataarin mukaan. Nimi saattaa viitata myös siihen, että hänellä olisi suvussa seppiä.


title: Tšingis-kaani

text: Jesügein klaania kutsuttiin borjigineiksi (Боржигин), kun taas Höelun oli olkhonuutti, sukua ongiraattien (Хонгирад) heimolle. Muiden heimojen lailla he olivat nomadeja. Koska Jesügei oli päällikkö, kuten edeltäjänsä, Temüdzin kuului yläluokkaan. Tämä oli avuksi pyydettäessä apua ja myöhemmin heimojen yhdistämisessä.


title: Tšingis-kaani

text: Nuorella Temüdzinilla oli kolme veljeä, Hasar, Hatšiun ja Temüge, sisar Temülen ja velipuolet Behter ja Belgutei. Muiden paimentolaisten lailla Temüdzinin nuoruus ei ollut helppoa aikaa. Isä Jesügei järjesti hänelle avioliiton, ja yhdeksän vanhana hänet toimitettiin morsiamensa Börten perheeseen ongiraattien heimon luo. Temüdzinin oli elettävä uuden perheenpään Dei Sechenin vallan alla kunnes saavuttaisi naimakelpoisen iän kaksitoistavuotiaana. Kotiin palatessaan Jesügei tapasi tataareja, pitkäaikaisia vihollisia, ja kuoli myöhemmin myrkkyyn, jota he tarjosivat hänelle. Kuultuaan tämän Temüdzin palasi ottamaan isänsä paikan. Borjiginit eivät kuitenkaan halunneet johtajakseen niin nuorta poikaa, vaan hylkäsivät Höelunin lapsineen jättäen nämä suojattomiksi. Seuraavina vuosina Höelun lapsineen eli köyhyydessä selviten lähinnä villikasveilla, häränraadoilla ja pienriistalla, kuten murmeleilla, joita pojat metsästivät. Jollakin metsästysretkellä kymmenvuotias Temüdzin tappoi velipuolensa Behterin; riita syntyi ilmeisesti saaliinjätteistä. Tämä teki hänestä rikollisen. Toisessa yhteydessä 1182 hänet kaappasivat ja vangitsivat hänen isänsä entiset liittolaiset, tayichiudit. Hänestä tuli orja, mutta ystävällisen vartijan avulla hänen onnistui paeta yöllä ja piiloutua jokihalkeamaan. Näihin aikoihin hänen seuraansa liittyi kaksi Tšingis-kaanin tulevaa kenraalia, Dželme ja Bo’orcu. Temüdzin sai myös jonkin verran kuuluisuutta pakonsa seurauksena.


title: Tšingis-kaani

text: Kuten Temüdzin isä oli aikanaan sopinut, Temüdz nai noin kuusitoistavuotiaana Börten ongiraattien heimosta. Tarkoituksena oli luoda liittolaissuhde. Börte synnytti neljä poikaa, Jotšin (1185–1226), Tšagatain (1187—1241), Ögedein (1189—1241), ja Toluin (1190–1232). Pian naimisiinmenon jälkeen Börte joutui merkiittien kaappaamaksi. Temüdzin sai hänet takaisin apunaan ystävänsä (ja tuleva vastustajansa) Jamuha ja suojelijansa, Togrul-kaani kereiittien heimosta. Börten synnytettyä Jotšin kuukausia myöhemmin tämä sai niskaansa isyysepäilyt, joita Temüdzin itse ei vähentänyt. Tästä huolimatta Börte pysyi tärkeimpänä vaimona ja perijöiden äitinä, vaikka Tšingis-kaanilla oli muitakin vaimoja ja lapsia. Pojat on dokumentoitu, tyttäriä ei.


title: Tšingis-kaani

text: Tšingis-kaanin on spekuloitu uskoneen šamanistiseen tengrismiin, mikä oli tyypillistä keskisen Aasian mongolisten ja turkkilaisten kansojen keskuudessa. Hän oli kuitenkin uskonasioiden suhteen varsin suvaitseva, ja kiinnostunut muiden uskontojen filosofisista ja moraalisista opetuksista. Hän kuuli aikanaan monia buddhalaismunkkeja, muslimeja, kristittyjä lähetyssaarnaajia sekä taolaista munkkia Qiu Chujia.


title: Tšingis-kaani

text:
Tähän aikaan hajanaiset mongoliheimot eivät olleet poliittisesti yhtenäisiä, ja avioliittoja käytettiin usein vahvistamaan muuttuvia liittolaissuhteita. Heimoja olivat muun muassa naimaanit, merkiitit, tataarit, khamag-mongolit ja kereiitit. Temüdzin kasvoi kovassa ilmapiirissä, johon kuului paikallisia sotia, ryöstöjä ja varkauksia, lahjontaa ja verikostoa vaihtelevien liittolaisuuksien ja eri heimojen kesken. Kaikkea tätä pahensi vielä ulkoisten tekijöiden, kuten kiinalaisten jinien, sekaantuminen asioihin. Temüdzinin äiti Höelun antoi tälle monia oppitunteja Mongolian epävakaasta ja raa’asta politiikasta, erityisesti liittolaisten tarpeesta. Tuleva suurkaani arvostikin paljon uskollisuutta ja veljeyttä.
Temüdzin aloitti pitkän matkansa valtaan tarjoutumalla liittolaiseksi (tai, lähteestä riippuen, vasalliksi) isänsä "andalle" Togrulille, kereiittien kaanille. "Anda" merkitsee suunnilleen veriveljeä. Tämä liittosuhde vahvistettiin ensi kerran kun merkiitit kaappasivat Börten; Togrul oli se, jolta Temüdzin pyysi apua. Vastauksena Togrul tarjosi vasallilleen 200 000 kereiittisoturia, ja hankki mukaan myös lapsuudenystävänsä Jamuhan, josta oli tullut heimonsa, jadaranien kaani. Vaikka sotaretki onnistui ja johti Börten vapauttamiseen ja merkiittien täyteen tappioon, se oli myös alkuna Temüdzinin ja Jamuhan välirikolle. Ennen tätä Jamuhasta oli tullut Temüdzinin "anda", ja he olivat vannoneet ikuista uskollisuutta.


title: Tšingis-kaani

text: Noin vuonna 1200 mongoliliittolaisten (perinteisesti ”mongolien”) tärkeimmät vastustajat olivat naimaanit lännessä, merkiitit pohjoisessa, tanguutit etelässä sekä jinit ja tataarit idässä ja kaakossa. Vuoden 1190 liepeillä Tšingis-kaanilla oli vain rajallisesti seuraajia ja liittolaisia. Kukistaakseen vihollisensa hän päätyi rikkomaan mongolien perinteitä ratkaisevasti. Hän suosi perhesiteiden sijaan kykyjä ja uskollisuutta sekä lupasi rikkauksia. Voitettuaan vastustajiaan hän otti heidät suojelukseensa ja teki heistä alaisiaan, mikä kasvatti hänen voimaansa jokaisen voiton myötä. Hän olisi jopa antanut äitinsä adoptoida voitettujen orpoja, ottaen heidät omaan perheeseensä.


title: Tšingis-kaani

text: Togrulin poika Senggum oli kateellinen Temüdzinin kasvavasta vallasta ja hänen väleistään isäänsä. Hän suunnitteli väitetysti Temüdzinin murhaa. Togrul antoi periksi pojalleen ja lakkasi tekemästä yhteistyötä Temüdzinin kanssa huolimatta kiitollisuudenvelastaan. Temüdzin sai kuitenkin tietää asiasta ja tappoi lopuksi Senggumin seuraajineen. Yksi riidanaihe lisää saatiin, kun Togrul loukkasi Temüdzinia kieltäytymällä avioliitosta Jotšin, Temüdzinin vanhimman pojan, ja tyttärensä välillä. Tämä johti sotajalalle. Togrul liittoutui Temüdzinia jo vastustavan Jamuhan kanssa. Tästä huolimatta kiista Jamuhan ja Togrulin välillä sekä joukkojen menettäminen karkureina Temüdzinille johti Togrulin häviöön. Jamuha pakeni. Tämä katastrofi johti kereiittien heimon hajoamiseen.


title: Tšingis-kaani

text:
Seuraavaksi uhkaksi nousivat naimaanit, joiden luota Jamuha sai turvapaikan. Vuonna 1201 khuruldai, poliittis-sotilaallinen kokous, valitsi Jamuhan Gür-kaaniksi. Tätä arvonimeä käyttivät karakitain hallitsijat. Tämä oli viimeinen niitti välirikkoon Temüdzinin kanssa. Jamuha muodosti liiton Temüdzinia vastaan, mutta ennen konfliktia monet johtajat hylkäsivät hänet. Näihin kuului myös Subutai, Dželmen tärkeä nuorempi veli. Useiden taistelujen jälkeen Jamuhan omat miehet vihdoin luovuttivat hänet Temüdzinille vuonna 1206. "Mongolien salaisen historian" mukaan Temüdzin tarjosi Jamuhalle taas ystävyyttään ja yritti saada hänet puolelleen. Jamuha kieltäytyi sanoen, että taivaalla voi olla vain yksi Aurinko, ja pyysi jaloa kuolemaa. Tämä merkitsi kuolemista vuotamatta verta, mikä toteutettiin katkaisemalla selkäranka. Jamuha itse oli tiettävästi keittänyt vihollisensa kenraaleja elävältä. Jäljellä olevat merkiitit, jotka olivat siirtyneet naimaanien puolelle, olivat joutuneet Subutain tuhoamiksi. Hän kuului tuolloin Tšingis-kaanin henkilökohtaisiin vartijoihin ja tuli myöhemmin yhdeksi tämän parhaista komentajista.
Naimaanien tuho jätti Tšingis-kaanin Mongolian arojen kiistattomaksi herraksi. Jäljellä olevien heimojen oli joko liityttävä häneen tai tuhouduttava.


title: Tšingis-kaani

text: Suurimmillaan mongolit hallitsivat yli 32 miljoonan neliökilometrin aluetta Aasiassa ja Euroopassa ja valtakunnan alaisuudessa oli arviolta lähes puolet maapallon väestöstä. Täten se oli pinta-alaltaan historian suurin yhtäjaksoinen valtio, vain merten halkoma Brittiläinen imperiumi on ollut sitä suurempi. Yhtenäisistä valtioista se on myös ainoa, jolla on ollut merenrantaa kolmen suurimman valtameren kanssa. Yhtenäisenä mongolivaltakunta oli olemassa vajaat sata vuotta.


title: Tšingis-kaani

text:
Tšingis-kaanin kuoleman aikoihin eli 1227 valtakunta ulottui Keltaiseltamereltä Kaspianmerelle.
Mongolien viidennen suurkaanin Kublai-kaanin kuoltua Mongolivaltakunta hajosi. Seuraajiksi jäivät


title: Stuttgart

text: Stuttgart on Saksan Baden-Württembergin osavaltion pääkaupunki. Vajaalla 600 000 asukkaallaan se on osavaltionsa väkirikkain ja koko Saksan kuudenneksi suurin kaupunki. Kaupunki sijaitsee Neckarjoen varrella, Schwabenin Juran ja Schwarzwaldin metsäalueen välissä. Lähimmät suurkaupungit ovat Frankfurt am Main (noin 204 kilometriä luoteeseen) ja München (noin 220 kilometriä kaakkoon Stuttgartista).


title: Stuttgart

text: Stuttgart on niin kutsuttu kaupunkipiiri ("Stadtkreis"). Näin ollen se ei kuulu mihinkään Saksan piirikunnista. Kaupungin metropolialueella ("Region Stuttgart") asuu noin 2,7 miljoonaa ihmistä. Kaupungissa on kaksi yliopistoa, vuonna 1829 perustettu Stuttgartin yliopisto ja vuonna 1818 perustettu Hohenheimin yliopisto.


title: Stuttgart

text: Stuttgart on jaettu 23 kaupunginosaan ("Stadtbezirk"). Kaupunginosat on puolestaan jaettu edelleen osa-alueisiin, joita on yhteensä 141.


title: Stuttgart

text: Kaupunki sai alkunsa vuoden 950 tienoilta peräisin olevasta Stoutgartenin hevossiittolasta, jonka mukaan se sai nimensä ja jonka vaikutus näkyy myös kaupungin vaakunassa. Noihin aikoihin alueella oli myös viininviljelystä. Kaupunginoikeudet Stuttgart sai 1200-luvulla, ja vuonna 1482 siitä tuli Württembergin pääkaupunki. Kaupunki vaurastui vaurastumistaan Württembergin laajenemisen myötä. 1600-luvulla sen talous kuitenkin romahti kolmikymmenvuotisen sodan ja Ranskan miehitysten vuoksi. Kaupunki alkoi elpyä vasta Napoleonin sotien jälkeen teollistumisen siivittämänä.


title: Stuttgart

text: Toisessa maailmansodassa kaupunki kärsi pahoin liittoutuneiden pommituksissa, joiden aikaansaamat jälleenrakennustyöt muuttivat kaupungin katukuvaa merkittävästi. Vuonna 1946 Stuttgartista tuli Württemberg-Badenin pääkaupunki ja vuonna 1952 uuden Baden-Württembergin osavaltion pääkaupunki. Vuonna 1958 avattiin Stuttgartin satama Neckarjoella, ja vuonna 1978 aloitti toimintansa Stuttgartin S-Bahn eli lähijuna.


title: Stuttgart

text: Laaksoisen sijaintinsa ja tiiviin kaupunkirakentamisen vuoksi Stuttgartin ilmasto on lämmin ja paikoitellen jopa painostava. Vuoden keskilämpötila on 10,8 °C. Kaupunkia ympäröivät metsäalueet Schwarzwald, Schwabenin Jura, Schurwald sekä Schwäbisch-Fränkische Wald suojaavat koko Stuttgartin ympäristöä tuulilta. Halla pysyy poissa tyypillisesti 150 päivää vuodesta, mikä on mahdollistanut viininviljelyn alueella.


title: Stuttgart

text:
Stuttgartin alueella on paljon korkeateknologista teollisuutta ja monet merkittävät saksalaiset suuryritykset, kuten Daimler, Porsche ja Bosch, ovat syntyneet siellä ja pitävät alueella pääkonttoriaan. Lisäksi monilla
ulkomaisilla yrityksillä on Stuttgartissa Saksan toimintojen pääkonttori, kuten esimerkiksi Hewlett-Packardilla, Kodakilla ja IBM:llä.


title: Stuttgart

text: Wilhelm Maybach ja Gottlieb Daimler rakensivat Stuttgartissa maailman ensimmäisen moottoripyörän ja nelipyöräisen auton. He perustivat kaupunkiin Daimler-Motoren-Gesellschaft –yhtiön, joka käynnisti kaupungissa autoteollisuuden, ja sen jälkeen Stuttgartissa on valmistettu maineikkaita automerkkejä, kuten Mercedes-Benz, Porsche ja Maybach. Lisäksi Ferdinand Porsche suunnitteli kaupungissa Kupla-Volkkarin prototyypin.


title: Stuttgart

text: Stuttgartin pörssi on Saksan toiseksi suurin Frankfurtin pörssin jälkeen.


title: Stuttgart

text: Stuttgartilla on pitkät perinteet viininviljelyssä, ja viininviljely on edelleen alueella voimakasta. Kaupungissa vietetään vuosittain viinifestivaalia, jota kutsutaan "Weindorfiksi". Stuttgartissa on myös tunnettuja panimoita, kuten Stuttgarter Hofbräu, Dinkelacker ja Schwabenbräu. Vuosittain järjestettävä Stuttgarter Volksfest on Saksan toiseksi suurin olutfestivaali heti Münchenin Oktoberfestin jälkeen.


title: Stuttgart

text: Vuonna 1875 Stuttgartista tuli nykyisen Baden-Württembergin osavaltion ensimmäinen suurkaupunki, kun sen asukasluku ylitti 100 000. Stuttgartin tähän asti suurin asukasluku (640 560 asukasta) saavutettiin vuonna 1965. Lokakuussa 2012 kaupungissa oli yhteensä 578 672 asukasta.


title: Kwame Nkrumah

text: Kwame Nkrumah (syntyjään Francis Nwia-Kofi Ngonloma, 21. syyskuuta 1909 Nkroful, Brittiläinen Kultarannikko – 27. huhtikuuta 1972 Bukarest, Romania) oli Ghanan ensimmäinen presidentti ja yksi vaikutusvaltaisimmista panafrikkalaisuuden kannattajista. Nkrumah vaikutti voimakkaasti nykyisen itsenäisen Ghanan valtion syntyyn.


title: Kwame Nkrumah

text: Syntymänimeltään Francis Nwia-Kofi Ngonloma syntyi Nkrofulin kylässä, Britannian siirtomaassa, Kultarannikolla. Hänen isällään oli useita vaimoja ja paljon lapsia, mutta Francis oli äitinsä ainoa lapsi. Noin kolmen vuoden ikäisenä Nkrumah muutti äitinsä mukana Half Assiniin, jossa hänen isänsä toimi kultaseppänä. Siellä hän kävi peruskoulun niin hyvin arvosanoin, että pääsi jatko-opiskelemaan Accraan. Hän valmistui opettajaksi Achimota collegesta vuonna 1930. Valmistuttuaan Nkrumah toimi opettajana Elminan ja Aximin katolisissa kouluissa, sekä Amisanon katolisessa pappisseminaarissa. Vuonna 1935 Nkrumah lähti Yhdysvaltoihin ja aloitti opinnot Lincoln Universityssä Pennsylvaniassa. Hän suoritti siellä alemmat korkeakoulututkinnot taloustieteissä vuonna 1939 ja teologiassa 1942. Pennsylvanian yliopistossa hän suoritti kasvatustieteiden ja filosofian ylemmät korkeakoulututkinnot vuosina 1942 ja 1943.


title: Kwame Nkrumah

text: Nkrumah oli aktiivisesti mukana afrikkalaistaustaisten opiskelijajärjestöissä Yhdysvalloissa. Hän oli kiinnostunut politiikasta ja tutustui trinidadilaiseen C. L. R. Jamesiin, jolta hän sai oppia poliittisista organisaatioista sekä marxismista ja muista vallankumouksellisista filosofeista. Nkrumah tutustui Marcus Garveyn ja W. E. B. Du Bois’n ajatuksiin ja erityisesti häntä kiinnosti aiheena siirtomaiden vapautuminen kolonialismista. Hän kirjoitti mietteitään aiheesta muistiin ja niiden perusteella hän myöhemmin julkaisi esseen "Towards Colonial Freedom" (1947).


title: Kwame Nkrumah

text: Vuonna 1945 Nkrumah lähti Lontooseen, tarkoituksenaan jatkaa opintojaan. Tavattuaan George Padmoren, hän auttoi organisoimaan viidettä panafrikkalaista kongressia Manchesterissa. Kongressiin osallistui monia tulevia Afrikan poliittisia päättäjiä. Kongressin jälkeen Nkrumah perusti West African National Secretariat –järjestön työskentelemään Afrikan kolonisaation purkamisen puolesta.


title: Kwame Nkrumah

text: Syksyllä 1947 Joseph B. Danquah kutsui Nkrumahin pääsihteeriksi perustamaansa United Gold Coast Convention –puolueeseen, joka ajoi Kultarannikon itsenäisyyttä. Nkrumah hyväksyi tarjouksen ja palasi Kultarannikolle.


title: Kwame Nkrumah

text: Helmikuussa 1948 Kultarannikon isoimmissa kaupungeissa puhkesi mellakoita, poliisin avattua tulen toisen maailmansodan sotaveteraaneja vastaan, heidän ollessa protestoimassa nopeasti kohoavia elinkustannuksia vastaan. Hallitus epäili UGCC:n olleen vastuussa mellakoista, ja pidätti puolueen johtajat. Brittien hallitus vapautti puoluejohdon nopeasti, mutta kansan keskuudessa puolueen ja Nkrumahin suosio nousivat ja he saivat julkisuutta tapauksesta.


title: Kwame Nkrumah

text: Myöhemmin Nkrumah jätti UGCC-puolueen ajauduttuaan erimielisyyksiin Danquahin ja muun puoluejohdon kanssa. Nkrumah oli kuitenkin suosittu kansan keskuudessa ja hän perusti 1949 sosialistisen Convention People's Party (CPP) -puolueen. Puolueen tavoite oli kaataa Brittien siirtomaahallinto ja saada Kultarannikko itsenäiseksi. Tavoitteen saavuttamiseksi Nkrumah ja CPP kehottivat kansaa "positiiviseen toimintaan" tammikuussa 1950. Positiivinen toiminta tarkoitti kansalaistottelemattomuutta, boikotteja ja lakkoja. Siirtomaahallitus pidätti Nkrumahin ja CPP:n tukijoita. Nkrumah tuomittiin kolmeksi vuodeksi vankeuteen. Kansa kuitenkin jatkoi protestointia, ja kohdattuaan myös kansainvälistä painostusta, britit päättivät lähteä Kultarannikolta.


title: Kwame Nkrumah

text: Vuonna 1951 Britannia järjesti maahan Afrikan ensimmäiset vaalit, jossa oli yleinen äänioikeus. Vaikka Nkrumah oli edelleen vankilassa, hän voitti äänestyksen ylivoimaisesti ja hänen puolueensa sai 34 paikkaa 38:sta lakiasäätävään neuvostoon. Tulevana pääministerinä Nkrumah vapautettiin vankilasta 12. helmikuuta 1951. Britannian kuvernööri Charles Arden-Clarke pyysi häntä hallituksen johtoon, joka veisi Ghanan itsenäisyyteen. Nkrumah suostui ja vuonna 1952 hänet nimitettiin Kultarannikon pääministeriksi. Vuonna 1957 Ghanan itsenäistyttyä, hänestä tuli Ghanan pääministeri. Nkrumah voitti myös Ghanan presidentinvaalit vuonna 1960 ja hänestä tuli Ghanan ensimmäinen presidentti.


title: Kwame Nkrumah

text: Ghana itsenäistyi 6. maaliskuuta 1957. Nkrumah jatkoi kuitenkin panafrikkalaista linjaansa, ja julisti Ghanan itsenäisyyden olevan merkityksetöntä, ellei siitä seuraa koko maanosan vapautuminen. Nkrumah pyrki auttamaan muitakin Afrikan kansallisia vapautusliikkeitä heidän itsenäisyyspyrkimyksissään, lisäksi hän pyrki kasvattamaan Afrikan valtioiden yhteistyötä, tavoitteenaan yhdistynyt Afrikka.


title: Kwame Nkrumah

text: Nkrumah osoittautui varsin tiukaksi ja kovaotteiseksi johtajaksi. Vuonna 1958 laadittiin kaksi lakia, jotka rajoittivat ghanalaisten vapautta. Lakot määrättiin laittomiksi ja maanpetoksesta epäillyt voitiin pidättää ilman oikeuskäsittelyä. Hänen suosionsa kuitenkin kasvoi, kun hän rakennutti uusia kouluja ja teitä, ja paransi terveyspalveluita.


title: Kwame Nkrumah

text:
Vuoden 1960 kansanäänestyksessä Ghanasta tuli tasavalta ja Nkrumahista presidentti.
Hänen valtaoikeutensa kasvoivat, mutta hän keskittyi kampanjoimaan mustan Afrikan poliittisen yhdistymisen puolesta, menettäen samalla kosketuksen Ghanan todellisuuteen. Hänellä oli projekteja, joilla hän pyrki voimakkaasti teollistamaan Ghanaa, tarkoituksenaan saada talous riippumattomammaksi ulkomaisesta pääomasta ja teknologiasta. Teollistaminen tapahtui kuitenkin paljolti kaakaontuottajien kustannuksella, jotka olivat olleet Ghanan taloudellinen tukipylväs siihen asti. Monet hänen projektinsa talousrakenteiden muuttamiseksi epäonnistuivat tai olivat valtavan kalliita, kuten Akosombo-padon rakentaminen. Eivätkä hankkeet kuitenkaan poistaneet Ghanan riippuvuutta länsimaisista tarvikkeista. Lopulta, kun Nkrumah syrjäytettiin vuonna 1966, Ghana oli muuttunut yhdestä Afrikan vauraimmista valtioista köyhäksi ja velkaiseksi valtioksi.


title: Kwame Nkrumah

text: Nkrumah joutui murhayrityksen kohteeksi Kulugungussa, elokuussa 1962. Se johti Nkrumahin eristäytymiseen julkisuudesta ja valtaviin turvallisuusjärjestelyihin. Vuonna 1964 Ghanaan julistettiin yksipuoluejärjestelmä, jota CPP johti. Lisäksi Nkrumah julistettiin elinikäiseksi presidentiksi. Nkrumahin päähuomio oli edelleen Afrikan yhdistymispolitiikassa, samalla kun Ghanan taloudellinen kriisi paheni ja korruptio lisääntyi.


title: Kwame Nkrumah

text:
Nkrumah ja CPP syrjäytettiin 24. helmikuuta 1966, kun Ghanan armeija ja poliisivoimat tekivät maassa vallankaappauksen. Nkrumahin oli tuolloin vierailulla Hanoissa, eikä koskaan enää palannut Ghanaan.
Vallankaappauksen jälkeen Nkrumah meni maanpakoon Conakryyn Guineaan, jossa hän oli presidentti Ahmed Sékou Tourén vieraana. Hän jatkoi kampanjointia unelmansa, yhdistyneen Afrikan, puolesta.


title: Kwame Nkrumah

text: Nkrumahin terveydentilan heikennyttyä hänet lennätettiin hoidettavaksi Bukarestiin Romaniaan elokuussa 1971. Hän kuoli ihosyöpään huhtikuussa 1972 62 vuoden ikäisenä. Hänet haudattiin synnyinkyläänsä Nkrofuliin, mutta myöhemmin ruumis siirrettiin suureen hautamuistomerkkiin Accraan, hänen muistolleen omistettuun puistoon.


title: Kwame Nkrumah

text: Nkrumah on edelleen yksi kunnioitetuimmista johtajista Afrikan historiassa.


title: Suomen liikenne- ja viestintäministeriö

text: Liikenne- ja viestintäministeriö (lyhenne LVM) (), kuten muutkin ministeriöt, on osa Suomen valtioneuvostoa. Sipilän hallituksen liikenne- ja viestintäministeri on Suomen Keskustan Anne Berner.


title: Suomen liikenne- ja viestintäministeriö

text: Liikenne- ja viestintäministeriö vastaa liikenne- ja viestintäpolitiikan valmistelusta ja toimeenpanosta sekä hallinnonalan virastojen ja laitosten ohjauksesta.


title: Suomen liikenne- ja viestintäministeriö

text: Ministeriössä on neljä osastoa: konserniohjausosasto, palveluosasto, tieto-osasto ja verkko-osasto.


title: Suomen liikenne- ja viestintäministeriö

text: Liikenne- ja viestintäministeriön perustehtävä on lainvalmistelu. Ministeriö valmistelee valtioneuvostolle lakeja ja asetuksia sekä päätöksiä, joita tehdään eduskunnassa, tasavallan presidentin esittelyssä ja valtioneuvoston istunnoissa. Ministeriö antaa myös omia asetuksia.


title: Suomen liikenne- ja viestintäministeriö

text:
Liikenne- ja viestintäministeriön toimialaan kuuluvat valtioneuvoston ohjesäännön mukaan:
1) tie- ja rautatieliikenne, siviili-ilmailu ja vesiliikenne;
2) liikenneväylät, satamat ja lentopaikat;
3) ilmakehän tutkimus ja seuranta, sääpalvelut sekä fysikaalinen merentutkimus ja seuranta;
4) sähköinen viestintä, postitoiminta ja lehdistön tukeminen;
5) viestintäpalvelujen tietoturvallisuus.


title: Suomen liikenne- ja viestintäministeriö

text: Ministeriön tehtävät on tarkemmin määritelty Liikenne- ja viestintäministeriön työjärjestyksessä.


title: Suomen liikenne- ja viestintäministeriö

text: Ministeriö on linjannut liikennepolitiikan tavoitteeksi arjen matkojen toimivuuden turvaamisen, elinkeinoelämän kilpailukyvyn ylläpitämisen ja ilmastonmuutoksen hillitsemisen päästöjä vähentämällä.


title: Suomen liikenne- ja viestintäministeriö

text: Viestintäpolitiikan tavoitteena on turvata kaikille kotitalouksille, yrityksille ja organisaatioille toimivat ja luotettavat tietoliikenneyhteydet ja -palvelut. Yleisten muutostrendien lisäksi viestintäpolitiikan toimintaympäristöä muokkaavat vahvasti teknologisen kehityksen ohella toimialan maailmanlaajuinen luonne, muuttuvat käyttötottumukset sekä toiminnan luotettavuuteen ja turvallisuuteen liittyvät haasteet.


title: Suomen liikenne- ja viestintäministeriö

text:
Liikenne- ja viestintä nähdään ministeriössä yhtenä kokonaisuutena: asioita käsitellään ja valmistellaan liikenteen ja viestinnän palveluiden, verkkojen ja tiedon näkökulmista.
Ministeriö vastaa seuraavien valtionyhtiöiden omistajaohjauksesta: Air Navigation Services Finland Oy, Cinia Oy, Finavia Oy, Finrail Oy.
Valtioneuvoston omistajaohjausyksikköön on siirretty vuonna 2016 aiemmin ministeriön ohjauksessa olleen yrityksen omistajaohjaus:


title: Suomen liikenne- ja viestintäministeriö

text: Valtioneuvoston kanslian omistajaohjausyksikköön siirrettiin 21. marraskuuta 2011 seuraavien aiemmin liikenne- ja viestintäministeriön ohjauksessa olleiden valtionyhtiöiden omistajaohjaus:


title: Suomen liikenne- ja viestintäministeriö

text:
Valtioneuvoston kanslian omistajaohjausyksikköön siirrettiin 1. toukokuuta 2007 seuraavien aiemmin liikenne- ja viestintäministeriön ohjauksessa olleiden valtionyhtiöiden omistajaohjaus:
Suomen Suuriruhtinaskunnan talousosastoon perustettiin kulkulaitostoimituskunta 13. syyskuuta 1892. Päivää pidetään liikenne- ja viestintäministeriön perustamisajankohtana. Ministeriö täytti 110 vuotta vuonna 2002. Se on yksi vanhimmista ministeriöistä. Liikenne- ja viestintäministeriö sai nykyisen nimensä Lipposen II hallituksen aikana 1. syyskuuta 2000, kun liikenneministeriö muutti nimensä paremmin toimialuettaan kuvaavaksi.


title: Suomen liikenne- ja viestintäministeriö

text: Liikenneministeriö syntyi Koiviston I hallituksen loppuvaiheiden aikana 1. maaliskuuta 1970, kun kulkulaitosten ja yleisten töiden ministeriö jaettiin liikenneministeriöksi ja työministeriöksi. Jaossa kulkulaitosten ja yleisten töiden ministeriöstä erotettiin työvoima-asiat työvoimaministeriöön (myöhemmin työministeriöön), johon tuli myös kokonaan uusi ministeri. Vanhaan uudelleen nimettyyn ministeriöön jäivät liikenne- ja viestintäasiat, joita jäi hoitamaan sama ministeri Paavo Aitio. Ministeriön ilmailuosastosta muodostettiin Ilmailuhallitus.


title: Shaka Zulu

text: Shaka kaSenzangakhona eli Shaka Zulu (n. 1787 – 22. syyskuuta 1828) oli zulukuningas, joka muutti zulut pienestä klaanista kansakunnaksi, ja hallitsi suurta osaa eteläistä Afrikkaa Phongolo- ja Mzimkulujokien välissä. Hän saavutti menestystä taitavana sotataktikkona.


title: Shaka Zulu

text: 1700-luvun lopulla pohjoisten ngunien keskuudessa syntyi poliittisia levottomuuksia liiallisen väestönkasvun ja kaupallisen kilpailun seurauksena. Koska ngunien hallitsema rannikkoalue rajoittui Intian valtamereen, Lohikäärmevuoristoon ja eurooppalaisten hallitsemaan Kapmaahan, oli tarvittavan lisämaan hankkiminen mahdollista vain sisäisten sotien avulla. Ngunien väliset etniset yhteenotot johtivat uudenlaisen sotilaallisen ja hallinnollisen järjestelmän syntymiseen. "Mustaksi Napoleoniksi" kutsutun Shaka Zulun johdolla syntyikin vahva zuluvaltio.


title: Shaka Zulu

text: Shaka aloitti uudenlaisen Zulu-kuningaskunnan rakentamisen pääasiassa valloitusten avulla. Shakaa pidetään yhtenä Afrikan merkittävimmistä armeijan ja sodankäynnin organisoijista. Hän korvasi aikaisemmin aseina käytetyt pitkät heittokeihäät lyhyillä iskukeihäillä, joita voitiin käyttää taistelussa toistuvasti. Zulusoturit ryhtyivät lähestymään vihollista myös mahdollisimman hiljaa ja näkymättömissä ja yllättivät sen äkillisellä rynnäköllä. Uuden sotataktiikan avulla Shaka löi vuonna 1817 alkaneessa Ndwandwen ja Zulumaan sodassa pian Zwiden joukot ja laajensi valloituksiaan myös pohjoiseen Transkeihin. Shakan valloituksia pakoon lähti suuri joukko väestöä, jonka sanotaan muodostaneen nk. Mfecaneliikkeen (, tunnetaan myös sesothonkielisellä nimellä Difaqane ja Lifaqane). Tämän vaikutukset tuntuivat Keski- ja Itä-Afrikassa saakka.


title: Shaka Zulu

text: Shakan isä Senzangakhona edelsi häntä zulujen päällikkönä. Vuonna 1828 Shakan velipuoli Dingane toteutti onnistuneen salajuonen Shakan salamurhaamiseksi ja nousi zulujen kuninkaaksi. Dinganen asema valtaistuimella ei kuitenkaan koko hänen valtakaudellaan ollut täysin vakaa.


title: Shaka (artisti)

text: Shaka Kampara (s. 1981 Helsinki), taiteilijanimeltään Shaka, on suomalainen rap-artisti Helsingistä. Hän innostui hip hopista kuultuaan 1990-luvulla Public Enemyä. Shaka kuuluu rap-artisti Jontin kanssa Jontti & Shaka -nimiseen hip hop-duoon. Duo on julkaissut yhden EP:n, yhden studioalbumin ja yhden kokoelman. Shaka kuuluu myös Koivuniemen Herrat -yhtyeeseen. Koivuniemen Herrojen debyyttialbumi "Sokeat johdattaa" julkaistiin 28. huhtikuuta 2010 ja toinen albumi "Jotain uutta auringon alla" 14. syyskuuta 2012. Shakan vanhemmat asuivat hänen syntymänsä aikaan Espoon Tapiolassa. Perhe muutti Shakan ensimmäisen vuoden aikana Helsingin Ullanlinnaan.


title: Shaka (artisti)

text: Shaka on suorittanut siviilipalveluksen.


title: Firenze

text: Firenze on Keski-Italian Toscanan alueen pääkaupunki. Se sijaitsee Arnojoen varrella vajaat 300 kilometriä Roomasta pohjoiseen. Kaupungin väkiluku on noin 360 000. Renessanssin aikaiset rakennukset ja taideaarteet ovat tehneet Firenzestä suositun matkailukaupungin. Monet sen arkkitehtuurin ja taiteen aarteet on rahoittanut Medicien ruhtinassuku.


title: Firenze

text: Firenze sijaitsee Toscanan alueella Firenzen metropolikaupungissa. Kukkulat ympäröivät kaupunkia kolmelta puolelta, ja Arnojoki virtaa kaupungin halki. Myös Arnon sivujoet Mugnone, Ema, Affrico ja Greve kulkevat kaupungissa tai sen lähellä. Useimmat niistä on rakennettu kanaviksi, osa jo keskiajalla. Jokivesi on ruskeaa siihen huuhtoutuvan saven takia, ja kun kukkuloilla sataa, joet muuttuvat nopeasti vuolaiksi vuoristovirroiksi. Vuonna 1966 koettiin pahimmat tulvat, kun runsaiden sateiden jälkeen Arnon pinta nousi 11 metriä normaalia ylemmäksi.


title: Firenze

text: Firenzessä vallitsee välimerenilmasto, heinäkuu on kuumin ja tammikuu viilein kuukausi. Koska kukkulat rajoittavat ilmavirtauksia, Italian lämpöennätyksiä tehdään usein Firenzessä.


title: Firenze

text: Firenzessä ei ole juuri luonnontilaisia viheralueita. Kaupunkia ympäröivät huvilat suurine puutarhoineen ja maatilat oliivilehtoineen. Itse kaupungissa monet vihreät keitaat ovat piilossa palatsien ja korttelien suljetuilla sisäpihoilla. Jotkut yksityisistä puutarhoista ovat yleisölle avoinna muutamia viikkoja vuodessa. Keskustassa on kuitenkin muutamia julkisiakin puistoja: Piazza d’Azelio, Piazza Demidoff ja Bobolin puutarha. Kasvitieteellinen puutarha on nimeltään Giardino dei Semplici.


title: Firenze

text: Etäisyys Roomaan on maanteitä pitkin 290 kilometriä.


title: Firenze

text: Roomalaiset perustivat Florentian eli Firenzen vuonna 59 eaa. Firenze nousi lähialueensa keskukseksi, ja 200-luvun lopulla kaupunki sai oman piispansa. Rooman valtakunnan hajottua visigootit, ostrogootit ja langobardit hävittivät vuorotellen Firenzeä. 500-luvun puolivälissä rakennettiin uusi kaupunginmuuri suojaksi hyökkääjiä vastaan. Kaarle Suuri liitti Firenzen perustamaansa Toscanan rajakreivikuntaan. Myöhemmin Firenze liitettiin Pyhään saksalais-roomalaiseen keisarikuntaan.


title: Firenze

text: Keskiajan loppupuoli oli Firenzen suuruuden aikaa. Kaupungin taloudellinen kukoistus alkoi jo 1100-luvulla. Kaupunkia uudistaneen Toscanan kreivittären Matildan kuoltua 1115 kaupungista ja sen lähiseuduista muodostettiin Firenzen tasavalta, jonka johdossa oli kolmen säädyn valtiopäivät: aatelisto, sotilaat ja kauppiaat. Vaikka aatelistolla oli eniten päätäntävaltaa, kaupungin kasvu oli paljolti kauppiassäädyn ansiota. Guelfien ja ghibelliiniien ja muiden 1200- ja 1300-luvun taistelujen jälkeen vallassa oli Medicien suku. Sen kuuluisimpia edustajia oli Lorenzo ”Il Magnifico” de’ Medici, joka hallitsi kaupunkia käytännössä yksinvaltiaana. Vuodesta 1434 kaupunkia hallittiin itsevaltaisesti. Firenze oli renessanssin huomattavin keskus.


title: Firenze

text: Medicit karkotettiin Firenzestä vuonna 1494, ja profeettana esiintynyt munkki Girolamo Savonarola yritti tehdä Firenzestä teokraattisen kaupunkivaltion. Savonarola kuitenkin poltettiin neljä vuotta myöhemmin roviolla, ja 1500-luvun alussa Medicit palasivat Firenzeen, jossa heistä pian tuli virallisestikin hallitsijoita, kun keisari Kaarle V nimitti Alessandro de’ Medicin Firenzen herttuaksi. Vuonna 1569 Firenze liitettiin Toscanan suurherttuakuntaan, jonka pääkaupunki siitä tuli. Hallitsijaksi tuli Medici-suvun nuorempaan haaraan kuulunut Cosimo I de’ Medici, jonka jälkeläiset hallitsivat Toscanaa vuoteen 1737 saakka. Tämän jälkeenkin Firenze oli Toscanan herttuakunnan pääkaupunkina, kunnes se vuonna 1860 liitettiin yhdistyneeseen Italiaan.


title: Firenze

text: Testamentissaan viimeinen Medicin suvun edustaja Anna Maria Luisa de’ Medici lahjoitti Toscanan valtiolle suuren taidekokoelman ja sen mitä suvun omaisuudesta oli jäljellä. Ehtona lahjoitukselle oli, ettei kokoelmaa saisi viedä tai myydä koskaan Firenzen ulkopuolelle. Tämä kokoelma muodosti Uffizin taidemuseon selkärangan. Suuret ja arvokkaat taidekokoelmat toivat Firenzeen suuren joukon ulkomaalaisia taiteenharrastajia. Kaupungissa asui 1800-luvulla niin paljon englantilaisia, että heille perustettiin oma protestanttinen hautausmaansa.


title: Firenze

text: Firenze oli Italian kuningaskunnan pääkaupunki vuosina 1865–1870. Valtakunnan hallinto toi kaupunkiin tuhansia uusia asukkaita, ja sitä laajennettiin nopeasti. Laajennustöiden tieltä purettiin kaupungin keskiaikaiset muurit. 1800-luvun loppupuolella Firenzen keskustassa purettiin monia keskiaikaisia kortteleita, ja tilalle pystytettiin ajanmukaisempia rakennuksia.


title: Firenze

text: Toisen maailmansodan loppuvaiheessa vuonna 1944 Firenze kärsi paljon tuhoja. Perääntyvät saksalaiset tuhosivat muun muassa kaikki vanhat Arnojoen ylittävät sillat, paitsi Ponte Vecchion, joka säilyi vahingoitta.


title: Firenze

text: Sodan jälkeen tuhoja ovat aiheuttaneet vuoden 1966 suuri tulva, jonka aikana Arnojoen vedet lainehtivat muun muassa Santa Crocen kirkon sisätiloissa, vaurioittaen useita arvokkaita taideteoksia. Vuonna 1993 tuhoja aiheutti puolestaan mafia, joka räjäytti pommin Uffizin taidegalleriassa.


title: Firenze

text:
Firenze on jaettu viiteen kaupunginosaan ():
Vuodesta 2009 kaupungin pormestari on ollut Matteo Renzi, joka oli sitä ennen viisi vuotta Firenzen maakunnan johdossa.


title: Firenze

text: Kaupunki pyrkii edistämään vesijohtoveden juomista järjestämällä erityisiä vesiposteja, joista hanavettä saa myös jäähdytettynä ja hiilihapotettuna. Vuonna 2011 vesiposteja oli 23 kappaletta.


title: Firenze

text: Firenze on yksi Euroopan suosituimmista matkailukaupungeista. Vuonna 2012 matkailijat viettivät kaupungissa yli 12 miljoonaa yötä.


title: Firenze

text: Firenzen riippuvaisuutta matkailuelinkeinosta on pyritty viime vuosikymmeninä vähentämään. Kaupungin laitamille on rakennettu muun muassa elintarviketeollisuutta. Korkeatasoista vaateteollisuutta edustaa Guccin muotitalo, jonka pääkonttori on Firenzessä. Siellä ovat aloittaneet myös Roberto Cavalli, Emilio Pucci ja Ferragamo.


title: Firenze

text: Perheyritykset ovat olleet aina merkittäviä työllistäjiä Firenzen seudulla. Vuonna 2010 kaupunkiin oli rekisteröity 47 500 yritystä. Noin viidesosa niistä harjoitti vähittäiskauppaa. Maailman kymmenen vanhimman yrityksen joukossa on kolme firenzeläistä perheyritystä. Ne tuottavat oliiviöljyä, koruja ja viiniä.


title: Firenze

text:
Firenzestä on hyvät junayhteydet Milanoon, Bolognaan, Venetsiaan ja Roomaan. Firenzen omaa Amerigo Vespuccin lentoasemaa käyttää vuosittain 1,7 miljoonaa matkustajaa, mutta pääosa matkailijoista saapuu Pisan lentoasemalle, josta on Firenzeen 80 minuutin junamatka. Paikallisliikennettä hoitavat lähijunien lisäksi bussit ja taksit. Kaupunkiin avattiin vuonna 2010 raitiotieliikenne.
Firenzen väkiluku pieneni 1900-luvun lopulla: Vuonna 1981 kaupungissa oli 448 000 asukasta, kymmenen vuotta myöhemmin 403 000 ja vuonna 2001 enää 356 000. 2000-luvulla väkiluku on kääntynyt kasvuun, ja helmikuussa 2011 kaupungissa oli melkein 372 000 asukasta.


title: Firenze

text: Firenzen yliopisto () on yksi Italian vanhimmista ja suurimmista yliopistoista.


title: Firenze

text: Firenzeä on kutsuttu taiteen pääkaupungiksi; Unescon arvion mukaan 60 prosenttia maailman taideaarteista on Italiassa ja noin puolet niistä Firenzessä. Taiteiden kulta-aikaa olivat etenkin 1200–1500-luvut. Dante ja Michelangelo syntyivät Firenzessä, Boccaccio kirjoitti siellä "Decameronen" ja italialaisen renessanssin lasketaan alkaneen kaupungissa, kun Brunelleschi sai Firenzen katedraalin kupoleineen valmiiksi. Uffizin palatsissa toimii yksi maailman tunnetuimmista taidegallerioista.


title: Firenze

text: Maailman ensimmäinen varsinainen oopperaesitys järjestettiin Firenzen Palazzo Corsissa vuonna 1597. Firenzen sinfoniaorkesteri on toiminut vuodesta 1949.


title: Firenze

text: Firenzessä on yksi maailman suurimmista kirkoista, tuomiokirkko "Santa Maria del Fiore". Muita kirkkoja ovat "San Lorenzo" Michelangelon tekemine hautamuistomerkkeineen, "Santa Croce" ja "Santa Maria Novella". Maallista keskiajan arkkitehtuuria edustavat raatihuone "Palazzo Vecchio" sekä paikallisten mahtimiesten palatsit "Palazzo Medici", "Palazzo Pitti" ja "Palazzo Strozzi". Firenzen Uffizi kuuluu maailman merkittävimpiin taidemuseoihin. Renessanssiajan kuvanveistotaidetta on näytteillä Bargellon palatsissa ja "Accademia di belle arti di Firenzeen" galleriassa, jossa on alkuperäinen Michelangelon Daavid-patsas.


title: Firenze

text: Firenzen historiallinen keskusta on Unescon maailmanperintökohde.


title: Firenze

text: Firenzeläinen jalkapalloseura ACF Fiorentina pelaa Italian pääsarjassa. Se on voittanut kaksi Italian mestaruutta ja viisi Italian cupia. Seuran kotikenttä on Stadio Artemio Franchi, jossa on pelattu myös MM-otteluita.


title: Firenze

text: Vuoden lopussa, yleensä marraskuussa, juostaan Firenzen maraton. Vuonna 2012 siihen odotettiin yli 10 000 osallistujaa.


title: Firenze

text: Firenze ja Turku ovat olleet ystävyyskaupunkeja vuodesta 1992.


title: Bratislava

text: Bratislava (ent. "Prešporok", , ) on Slovakian pääkaupunki. Bratislavassa oli vuoden 2008 alussa 426 000 asukasta, ja se on väkiluvultaan maan suurin kaupunki. Bratislava sijaitsee Slovakian lounaisosassa Tonavan varrella. Sillä on yhteinen raja kahden naapurivaltion, Itävallan ja Unkarin, kanssa.


title: Bratislava

text: Bratislava on Slovakian poliittinen, kulttuurinen ja taloudellinen keskus. Siellä on Slovakian presidentin, parlamentin ja hallituksen toimitilat ja useita yliopistoja, teattereita, museoita ja muita merkittäviä kulttuuri-, talous- ja oppilaitoksia. Myös monien suurten yritysten pääkonttoreita on Bratislavassa.


title: Bratislava

text: Bratislava tunnettiin pitkään saksalaisella nimellään "Pressburg". Sen historiaan ovat vaikuttaneet useat eri kansat, kuten saksalaiset, tšekit, unkarilaiset, juutalaiset ja slovakit. Kaupunki oli Unkarin kuningaskunnan, joka oli osa laajempaa Habsburgien imperiumia, pääkaupunki vuosina 1536–1784 . Kaupungista tuli 1800-luvulla slovakkien kansallisliikkeen keskus, ja useat merkittävät slovakialaiset, kuten Milan Rastislav Štefánik ja Alexander Dubček, ovat asuneet kaupungissa.


title: Bratislava

text: Bratislava on ollut Turun ystävyyskaupunki vuodesta 1976.


title: Bratislava

text: Kaupunki mainitaan ensimmäisen kerran nimellä "Brezalauspurc" Salzburgin vuosikirjoissa, joissa kerrotaan baijerilaisten ja unkarilaisten taisteluista Bratislavan linnan luona vuonna 907. Linna oli nimetty todennäköisesti joko kuningas Svätopluk I:n kolmannen pojan Predslavin tai paikallisen Braslav-nimisen aatelisen mukaan. Nimi esiintyy myös muodoissa "Braslava" tai "Preslava" Unkarin kuningas Tapani I:n lyömissä rahoissa vuoden 1000 tienoilla. Myöhemmin keskiajalla kaupungin nimeksi vakiintui saksaksi "Pressburg". Vaikka se oli virallinen nimi vuoteen 1919 asti, slovakit kutsuivat kaupunkia nimellä "Prešporok" ja unkarilaiset "Pozsony" (ennen 1800-lukua "Posony"). Yhä käytössä oleva unkarilainen nimi saattaa olla peräisin 1000-luvulta Bratislavan linnan "Božaň"-nimiseltä hallitsijalta. Lisäksi renessanssiajalla kaupunkia kutsuttiin asiakirjoissa nimellä "Istropolis", "Tonavan kaupunki" muinaiskreikaksi.


title: Bratislava

text: Kaupungin nykyinen nimi "Bratislava" on peräisin vuodelta 1837, jolloin slavistiikan tutkija Pavel Jozef Šafárik rekonstruoi vanhojen nimien perusteella muodon "Břetislaw". Hän uskoi sen juontuvan Böömin hallitsijasta Břetislav I:sta. Nimeä käyttivät ensimmäisen kerran slovakkien kansallisliikkeen jäsenet vuonna 1844 muodossa "Bratislav". Ensimmäisen maailmansodan jälkeen ei-slovakit yrittivät nimetä kaupungin "Wilson Cityksi" Yhdysvaltojen presidentin Woodrow Wilsonin mukaan, koska he halusivat estää kaupungin liittämisen Tšekkoslovakiaan. Ehdotus hylättiin, ja kaupungin virallinen nimi muutettiin muotoon "Bratislava" maaliskuussa 1919, jolloin kaupunki oli liitetty Tšekkoslovakiaan.


title: Bratislava

text: Bratislava sijaitsee Slovakian lounaisosassa, ja sillä on yhteinen raja sekä Itävallan että Unkarin kanssa. Matkaa Tšekin rajalle on 62 km ja Wieniin 60 km. Kaupungin pinta-ala on 367,58 km² , ja se on pinta-alaltaan Slovakian toiseksi suurin kaupunki Vysoké Tatryn jälkeen. Tonava kulkee Bratislavan halki lännestä kaakkoon, ja Keski-Tonava alkaa Devínin portilta Bratislavan länsiosasta. Muita jokia ovat Morava, joka muodostaa kaupungin luoteisrajan ja laskee Tonavaan Devínissä, Pieni Tonava ja Vydrica, joka laskee Tonavaan Karlova Vesin osa-alueella.


title: Bratislava

text: Bratislavasta alkavat Pienet Karpaatit, jotka kuuluvat Karpaattien vuorijonoon, mutta myös Záhorien ja Tonavan alangot ulottuvat Bratislavaan asti. Kaupungin keskimääräinen korkeus merenpinnasta on 140 metriä. Alavin kohta on Tonavan pinta, joka on keskimäärin 126 metrin korkeudella, ja korkein kohta Devínska Kobyla on 514 metrin korkeudella.


title: Bratislava

text: Bratislava sijaitsee pohjoisella lauhkealla vyöhykkeellä, ja siellä vallitsee mannerilmasto ja neljä selvästi erottuvaa vuodenaikaa. Kaupunki on usein tuulinen, ja kuumien kesien sekä kylmien ja kosteiden talvien välinen ero on suuri. Bratislava on yksi Slovakian lämpimimmistä ja kuivimmista paikoista. Jotkin Bratislavan osat, erityisesti Devín ja Devínska Nová Ves, ovat alttiita Tonavan ja Moravan tulville. Uusia tulvaesteitä rakennetaan molemmille rannoille.


title: Bratislava

text: Bratislavan alueella tiedetään olleen pysyvää asutusta nauhakeraamisen kulttuurin aikaan noin 5000 eaa. neoliittisella kaudella. Noin 200 eaa. kelttiläiset boijit perustivat ensimmäisen merkittävän asutuskeskuksen, oppidumin ja rahapajan, jossa lyötiin biatecin nimellä tunnettuja hopeakolikoita. Alue oli Rooman vaikutuksen alla ensimmäiseltä vuosisadalta 300-luvulle ja kuului Limes Romanus -rajapuolustusjärjestelmään. Roomalaiset toivat alueelle viininviljelyn ja aloittivat viininvalmistuksen perinteen, joka on säilynyt nykyaikaan saakka.


title: Bratislava

text:
Nykyisten slovakkien slaavilaiset esi-isät saapuivat seudulle kansainvaellusaikana 400- ja 500-lukujen välillä. Slaavilaiset kapinoivat avaarien hyökkäyksiä vastaan ja perustivat Samon valtakunnan (623–658), joka on varhaisin tunnettu slaavien poliittinen yksikkö. 800-luvulla Bratislavan ja Devínin linnat olivat slaavilaisten Nitran ruhtinaskunnan ja Suur-Määrin valtion tärkeitä keskuksia. Ensimmäinen tunnettu maininta kaupungista on vuodelta 907, jolloin Suur-Määri kukistui unkarilaisten hyökkäysten vuoksi.
900-luvulla Bratislavan alue, josta myöhemmin tuli Pozsonyn maakunta, liitettiin Unkarin kuningaskuntaan. Se nousi keskeiseksi taloudelliseksi ja hallinnolliseksi keskukseksi valtakunnan rajalla. Strategisen sijaintinsa vuoksi kaupunki joutui usein hyökkäysten ja taisteluiden kohteeksi, mutta sijainti merkitsi myös taloudellista kehitystä ja merkittävää poliittista asemaa. Unkarin kuningas Endre III antoi Bratislavalle sen ensimmäiset tunnetut kaupunginoikeudet vuonna 1291 , ja vuonna 1405 kuningas Sigismund Luxemburgilainen julisti sen valtakunnankaupungiksi. Hän antoi vuonna 1436 kaupungille oikeuden käyttää omaa vaakunaa.
Vuonna 1465 Matias Corvinus perusti kaupunkiin silloisen Unkarin kuningaskunnan ainoan yliopiston nimeltä "Universitas Istropolitana." Yliopiston toiminta lakkasi kuitenkin jo 1490-luvulla kuninkaan kuoleman jälkeen.


title: Bratislava

text:
Osmanit voittivat Unkarin Mohácsin taistelussa vuonna 1526, ja sen jälkeen turkkilaiset piirittivät ja vaurioittivat Bratislavaa mutta eivät onnistuneet valloittamaan sitä. Koska osmanit etenivät Unkarin alueelle, Bratislavasta tehtiin muun Unkarin uusi pääkaupunki 1536. Aluetta hallitsivat siitä eteenpäin Habsburgit, ja sen historiassa alkoi uusi aikakausi. Alue käsitti suunnilleen nykyisen Slovakian, Burgenlandin ja Länsi-Kroatian. Bratislavasta tuli kruunajaiskaupunki, siellä asuivat kuninkaat, arkkipiispat ja aateliset, ja sinne sijoitettiin kaikki tärkeät virastot. Pyhän Martinuksen katedraalissa kruunattiin vuosina 1536–1830 yksitoista kuningasta ja kuningatarta. Siitä huolimatta 1600-lukua leimasivat Habsburgien vastaiset kansannousut, taistelut turkkilaisten kanssa, tulvat, kulkutaudit ja muut katastrofit. Uskonpuhdistus alkoi 1500-luvun toisella puoliskolla ja sai kannattajia lähinnä kaupunkilaisten keskuudessa. Katolisia Habsburgeja vastaan puhkesi kapinoita, ja kaupungin asuinalueita tuhottiin. Kapinalliset valloittivat useita kertoja kaupungin ja linnan, jotka joutuivat aina uudestaan keisarillisten joukkojen haltuun. Kansannousujen kausi päättyi vuonna 1711 Szatmárin rauhan allekirjoittamiseen.
Bratislava kukoisti 1700-luvulla Maria Teresian valtakaudella, jolloin siitä tuli nykyisen Slovakian ja Unkarin alueen suurin ja merkittävin kaupunki. Väkiluku kolminkertaistui, ja kaupunkiin rakennettiin uusia palatseja, luostareita, asuintaloja ja katuja, sillä se oli alueen sosiaalisen elämän ja kulttuurin keskus. Bratislavan merkitys alkoi kuitenkin hiipua Joosef II:n aikana, varsinkin kun Unkarin kruunu siirrettiin kaupungista Wieniin vuonna 1783, millä pyrittiin vahvistamaan Itävallan ja Unkarin välistä liittoa. Monet virastot muuttivat sen jälkeen Budaan, ja niitä seurasi suuri osa aatelistosta. Bratislavasta tuli slovakkien nationalismin keskus: vuonna 1783 julkaistiin ensimmäinen slovakinkielinen sanomalehti, "Presspurske Nowiny" (Pressburgin uutiset), ja ensimmäinen slovakinkielinen romaani.


title: Bratislava

text:
Bratislavan historia liittyi 1800-luvulla kiinteästi Euroopan merkittäviin tapahtumiin. Itävallan ja Ranskan välillä somittu Pressburgin rauha allekirjoitettiin Bratislavassa 1805. Napoleon I:n joukot tuhosivat Devínin linnan 1809, ja Bratislavan linna tuhoutui tulipalossa 1811. Vuoden 1848 vallankumoukset saivat Ferdinand V allekirjoittamaan Priimaksen palatsissa niin sanotut maaliskuun lait, joihin kuului maaorjuuden lakkauttaminen. Teollisuus kehittyi nopeasti 1800-luvulla, ja ensimmäinen hevosvetoinen rautatie nykyisen Slovakian ja Unkarin alueella rakennettiin Bratislavasta Svätý Juriin vuonna 1840, ja höyryvetureita käyttävä linja avattiin Wieniin 1848. Kaupunkiin perustettiin uusia teollisuuslaitoksia, liikeyrityksiä ja muita laitoksia, esimerkiksi Slovakian ensimmäinen pankki vuonna 1842. Bratislavan ensimmäinen pysyvä Tonavan ylittävä silta "Starý most" rakennettiin vuonna 1891.
Ensimmäisen maailmansodan ja Tšekkoslovakian muodostamisen jälkeen 28. huhtikuuta 1918 Bratislava liitettiin uuteen valtioon kaupungin edustajien vastahakoisuudesta huolimatta. Hallitseva unkarilainen ja saksalainen väestö yritti estää kaupungin liittämisen Tšekkoslovakiaan ja julisti sen vapaakaupungiksi. Tšekkoslovakian legioonat kuitenkin saapuivat kaupunkiin tammikuussa 1919. Kaupungista tuli heti slovakkien poliittisten elinten ja järjestöjen keskuspaikka, ja sitä pidettiin parempana pääkaupunkina Slovakialle kuin Martinia tai Nitraa, koska sen taloudellinen merkitys oli suuri ja strateginen sijainti Tonavan rannalla hyvä. Nimi "Bratislava" otettiin virallisesti käyttöön 27. maaliskuuta 1919.


title: Bratislava

text:
Vuonna 1938 Natsi-Saksa valtasi naapurimaan Itävallan Anschlussissa, ja myöhemmin samana vuonna saksalaiset miehittivät edelleen itsenäiset Petržalkan ja Devínin kauppalat etnisin perustein. Bratislava julistettiin ensimmäisen itsenäisen Slovakian tasavallan pääkaupungiksi 14. maaliskuuta 1939, mutta uusi valtio joutui nopeasti natsien vaikutusvallan alle. Vuosina 1941–1942 ja 1944–1945 uusi Slovakian hallitus karkotti suurimman osan kaupungin noin 15 000 juutalaisesta, joista suurin osa lähetettiin keskitysleireille. Liittoutuneet pommittivat Bratislavaa, saksalaiset joukot miehittivät sen vuonna 1944 ja lopulta puna-armeija otti sen haltuunsa 4. huhtikuuta 1945. Toisen maailmansodan lopussa Saksan viranomaiset olivat evakuoineet suurimman osan Bratislavan saksalaisista, joista muutama palasi kaupunkiin sodan jälkeen joutuakseen uudelleen karkotetuiksi Benešin asetusten nojalla.
Kun kommunistinen puolue otti vallan käsiinsä Tšekkoslovakiassa helmikuussa 1948, kaupunki joutui osaksi itäblokkia. Siihen liitettiin uusia maa-alueita, ja sen väkiluku kasvoi huomattavasti. Pian 90 prosenttia kaupungin väestöstä oli slovakkeja. Bratislavaan rakennettiin suuria asuinalueita, joissa oli korkeita elementtitaloja, kuten Petržalka. Kommunistihallitus rakennutti myös uusia maamerkkejä, kuten "Nový mostin" sillan ja Slovakian radion pääkonttorin, joskus historiallisen kaupungin kustannuksella.


title: Bratislava

text: Kun Prahan kevään yritys liberalisoida kommunistihallintoa epäonnistui, Varsovan liiton joukot miehittivät Bratislavan. Pian sen jälkeen kaupungista tuli liittovaltioksi muutetun Tšekkoslovakian toisen osavaltion Slovakian sosialistisen tasavallan pääkaupunki. Bratislavan toisinajattelijat osallistuivat kommunismin kaatamiseen Bratislavan kynttilämielenosoituksessa vuonna 1988, ja kaupungista tuli kommunismin vastaisen samettivallankumouksen merkittävimpiä keskuksia.


title: Bratislava

text: Samettieron jälkeen Bratislavasta tuli vuonna 1993 uuden Slovakian tasavallan pääkaupunki. 1990-luvulla ja 2000-luvun alussa kaupungin talous on kukoistanut ulkomaisten investointien ansiosta. Bratislavassa on järjestetty myös useita tärkeitä kulttuurisia ja poliittisia tapahtumia, kuten George W. Bushin ja Vladimir Putinin huippukokous 2005.


title: Bratislava

text: Bratislavan kaupunkikuvaa hallitsevat keskiaikaiset tornit ja loistokkaat 1900-luvun rakennukset, mutta kaupunki on kokenut suuria muutoksia 2000-luvun alun rakennusbuumin myötä.


title: Bratislava

text: Suurin osa Bratislavan historiallisista rakennuksista keskittyy vanhaankaupunkiin. Bratislavan vanha kaupungintalo on 1300–1400-lukujen rakennuskokonaisuus, jossa toimii nykyään Bratislavan kaupunginmuseo. Mikaelin portti on ainoa kaupungin keskiaikaisista linnoituksista jäljellä oleva kaupunginportti, ja se kuuluu kaupungin vanhimpiin rakennuksiin. Lähistöllä on talo, jota on pidetty Euroopan kapeimpana. Unkarin valtiopäivät kokoontuivat vuosina 1802–1848 vuonna 1756 valmistuneessa yliopiston kirjastossa. Siellä tehtiin suuri osa Unkarin uudistuskauden merkittävimmistä lakiesityksistä, kuten maaorjuuden lakkauttaminen ja Unkarin tiedeakatemian perustaminen.


title: Bratislava

text: Bratislavan historiallisen keskustalle leimallisia ovat barokkipalatsit. Grassalkovichin palatsi noin vuodelta 1760 on nykyään Slovakian presidentin asuntona, ja Slovakian hallituksella on toimitilansa entisessä Arkkipiispan kesäpalatsissa. Vuonna 1805 Napoleon I ja Frans II allekirjoittivat neljännen Pressburgin rauhan Priimaksen palatsissa. Myös jotkin pienemmät rakennukset, kuten säveltäjä Johann Nepomuk Hummelin syntymäkoti, ovat historiallisesti merkittäviä.


title: Bratislava

text: Kaupungin huomattavimpia kirkkoja on goottilainen Pyhän Martinuksen katedraali, joka on rakennettu 1200–1500-luvuilla ja jossa Unkarin kuninkaat kruunattiin vuosina 1563–1830. 1200-luvun fransiskaanikirkossa on pidetty ritariksi lyömistilaisuuksia. Sinisenä kirkkona tunnettu Pyhän Elisabetin kirkko on rakennettu jugendtyyliin.


title: Bratislava

text: Bratislavan erikoisuus on maanalainen (aiemmin tosin maan päällä sijainnut) juutalaisen hautausmaan entistetty osa, jonne on haudattu muun muassa1800-luvulla elänyt rabbi Moses Sofer. Hautausmaa on linnavuoren juurella lähellä raitiovaunutunnelin sisäänkäyntiä. Bratislavan ainoa sotilashautausmaa on Slavín, joka avattiin vuonna 1960 Bratislavan vapautuksessa kaatuneiden puna-armeijan sotilaiden kunniaksi. Hautausmaalta avautuu hieno näköala kaupunkiin ja Pienille Karpaateille.


title: Bratislava

text: Muita merkittäviä 1900-luvun rakennelmia ovat Tonavan ylittävä Nový most (), jonka pylonissa on ufon muotoinen torniravintola, Slovakian radion kärjellään seisovan pyramidin muotoinen pääkonttori ja Kamzíkin televisiotorni. 2000-luvun alussa uudet rakennukset ovat muuttaneet Bratislavan kaupunkikuvaa. Rakennusbuumi on synnyttänyt kaupunkiin uusia julkisia rakennuksia ja rakennelmia, kuten Most Apollo -sillan ja Slovakian kansallisteatterin rakennuksen, sekä useita yksityisiä kiinteistöjä.


title: Bratislava

text: Yksi kaupungin huomattavimmista rakennuksista on Bratislavan linna, joka on kukkulalla 85 metriä Tonavan yläpuolella. Kukkula on ollut asuttuna kivi- ja pronssikausien vaihteesta saakka. Paikalla on ollut kelttiläisten oppidum, Rooman Limesin linnoitus, slaavien linnoitus ja Suur-Määrin poliittinen, sotilaallinen ja taloudellinen keskus. Kivinen linna rakennettiin vasta 900-luvulla, jolloin alue kuului Unkarin kuningaskuntaan. Siitä tuli goottilainen linnoitus Sigismund Luxemburgilaisen aikaan 1430, renessanssilinna vuonna 1562, ja 1649 se kunnostettiin barokkityyliin. Kuningatar Maria Teresian aikana linna oli loistokas, mutta se tuhoutui vuonna 1811 ja oli raunioina 1950-luvulle saakka, jolloin se entistettiin pääasiassa Maria Teresian ajan tyyliin.


title: Bratislava

text: Raunioitunut Devínin linna sijaitsee Devínissä kalliolla, jonka luona Itävallan ja Slovakian rajan muodostava Morava laskee Tonavaan. Se on yksi Slovakian tärkeimmistä arkeologisista kohteista. Paikalla on linnan historiaa esittelevä museo. Devínin linna oli Suur-Määrin ja varhaisen Unkarin tärkeä rajalinnoitus, ja se on slovakkien ja slaavien historian merkittävä symboli. Napoleonin joukot tuhosivat sen vuonna 1809.


title: Bratislava

text: Rusovcen kartano englantilaisine puistoineen sijaitsee Rusovcen osa-alueella. Se rakennettiin 1600-luvulla ja muutettiin englantilaistyyppiseksi uusgoottilaiseksi kartanoksi vuosina 1841–1844. Rusovcessa on myös roomalaisen sotilasleirin Gerulatan rauniot. Leiri oli osa Rooman valtakunnan Limes-järjestelmää, ja se oli käytössä 1.– 3. vuosisadalla.


title: Bratislava

text: Koska Bratislava sijaitsee Pienten Karpaattien juurella ja Tonavan tulvatasangon joenvarsilehtojen alueella, kaupungissa on metsiä keskustankin lähistöllä. Bratislavan julkisten viheralueiden kokonaispinta-ala on 46,8 km² eli 110 m² asukasta kohden. Kaupungin suurin puisto on Horskýn puisto () vanhassakaupungissa. Lesnýn puisto () sijaitsee Pienillä Karpaateilla. Sen pinta-ala on 27,3 km², ja 96 prosenttia sen alueesta on metsää. Puistossa on alkuperäisiä kasveja ja eläimistöä, kuten mäyriä, kettuja ja mufloneita. Tonavan oikealla rannalla Petržalkassa on Janko Kráľin puisto, joka on perustettu 1774–1776 ja on Euroopan ensimmäinen julkinen puisto. Uutta kaupunkipuistoa suunnitellaan Petržalkaan Malý Draždiakin ja Veľký Draždiakin järvien väliin.


title: Bratislava

text: Bratislavan eläintarha sijaitsee Mlynská dolinassa Slovakian television pääkonttorin lähellä. Vuonna 1960 perustetussa eläintarhassa on 152 eläinlajia, joihin kuuluu harvinainen valkoinen leijona. Tonavan rannalla on Comenius-yliopistoon kuuluvat kaupungin kasvitieteelliset puutarhat. Niissä on näytteillä yli 120 kotimaista, ulkomaista ja eksoottista kasvilajia.


title: Bratislava

text: Bratislavassa on myös useita luontaisia ja keinotekoisia järviä, joista suurin osa on virkistyskäytössä. Esimerkkejä ovat Štrkovecin järvi Ružinovissa, Kuchajda Nové Mestossa, Zlaté Pieskyn ja Vajnoryn järvet koillisessa sekä nudistien suosima Rusovcen järvi etelässä.


title: Bratislava

text: Saksalaiset olivat Bratislavan merkittävin kansanryhmä 1800-luvulle saakka. Vuoden 1867 Itävalta-Unkarin kompromissin jälkeen kaupunki kuitenkin unkarilaistui voimakkaasti, ja ensimmäisen maailmansodan loppuun mennessä Bratislava oli saksalais-unkarilainen kaupunki, jonka suurimman vähemmistön muodostivat slovakit. Tšekkoslovakian muodostamisen jälkeen vuonna 1918 Bratislava säilyi monikansallisena kaupunkina, mutta kansallisuuksien suhteet muuttuivat. Tšekkien ja slovakkien lukumäärä kasvoi, kun taas saksalaisten ja unkarilaisten pieneni. Vuonna 1939 yhteensä 59 prosenttia asukkaista oli slovakkeja tai tšekkejä, saksalaisia oli 22 prosenttia ja unkarilaisia 13 prosenttia.


title: Bratislava

text: Kun ensimmäisen Slovakian tasavalta syntyi vuonna 1939, Bratislava kohtasi monia muutoksia, joista merkittävimpiä oli tšekkien ja juutalaisten karkottaminen. Vuonna 1945 suurin osa kaupungin saksalaisista evakuoitiin, ja jäljelle jääneet saksalaiset ja unkarilaiset karkotettiin Tšekkoslovakian palauttamisen jälkeen, koska heitä syytettiin yhteistyöstä natsien kanssa. Lisäksi satoja kansalaisia karkotettiin 1950-luvun kommunistisen sorron aikana, kun tavoitteena oli korvata "taantumukselliset" proletaariluokalla. Näin kaupunki menetti monikansallisen luonteensa. 1950-luvulta saakka slovakit ovat olleet kaupungin suurin kansanryhmä, noin 90 prosenttia väkiluvusta.


title: Bratislava

text:
Bratislavassa sijaitsevat kaikki Slovakian tärkeimmät toimielimet, kuten parlamentti, presidentin kanslia, ministeriöt, korkein oikeus ("Najvyšší súd") ja kansallispankki. Kaupunki on Bratislavan alueen ja vuodesta 2002 myös Bratislavan itsehallintoalueen keskus. Kaupungissa on lisäksi useita ulkomaiden lähetystöjä ja konsulaatteja.
Bratislavan nykyisen kaupunginhallinnon ("Mestská samospráva") järjestelmä on ollut käytössä vuodesta 1990 lähtien. Se koostuu pormestarista ("primátor"), kaupunginhallituksesta ("Mestská rada"), kaupunginvaltuustosta ("Mestské zastupiteľstvo"), kaupunginkomissiosta ("Komisie mestského zastupiteľstva") ja maistraatista ("Magistrát").


title: Bratislava

text: Pormestarilla, joka työskentelee Priimaksen palatsissa, on kaupungissa johtava toimeenpanovalta, ja hänet valitaan virkaansa neljäksi vuodeksi kerrallaan. Bratislavan nykyinen pormestari on Andrej Ďurkovský, joka voitti vuoden 2006 vaalin KDH:n–SDKÚ:n koalition edustajana. Hän on toisella nelivuotiskaudellaan. Päättävä elin on kaupunginvaltuusto, joka on vastuussa muun muassa budjetista, paikallisista asetuksista, kaupunkisuunnittelusta, teiden ylläpidosta, koulutuksesta ja kulttuurista. Valtuusto kokoontuu yleensä kerran kuukaudessa. Valtuutettuja on 80, ja heidät valitaan nelivuotiskausittain samanaikaisesti pormestarinvaalin kanssa. Valtuuston ohjauksessa toimii kaupunginkomissio, joka huolehtii monista valtuuston toimeenpanotehtävistä. Kaupunginhallituksessa on 28 jäsentä, ja se koostuu pormestarista ja hänen alaisistaan, osa-alueiden pormestareista ja korkeintaan kymmenestä kaupunginvaltuuston jäsenestä. Hallitus on valtuuston toimeenpaneva ja valvova elin, ja se toimii myös pormestarin apuna.


title: Bratislava

text: Hallinnollisesti Bratislava jakautuu viiteen piiriin: Bratislava I (kaupungin keskusta), Bratislava II (itäosa), Bratislava III (koillisosa), Bratislava IV (länsi- ja pohjoisosat) ja Bratislava V (eteläosa Tonavan oikealla rannalla, mukaan lukien Petržalka, joka on Keski-Euroopan tiheimmin asuttu asuinalue).


title: Bratislava

text: Kaupunki jakautuu lisäksi 17 itsehallinnolliseen osa-alueeseen, joilla jokaisella on oma pormestari ("starosta") ja valtuusto. Valtuutettujen määrä riippuu osa-alueen koosta ja väkiluvusta. Osa-alueet vastaavat kaupungin kiinteistörekisterialueita kahta poikkeusta lukuun ottamatta: Nové Mesto jakautuu edelleen Nové Meston ja Vinohradyn kiinteistörekisterialueisiin, ja Ružinov jakautuu Ružinovin, Nivyn ja Trnávkan alueisiin. Epävirallisesti kaupunki jakautuu myös pienempiin alueisiin ja kortteleihin.


title: Bratislava

text: Bratislavan alue on Slovakian vaurain ja taloudellisesti menestynein alue, vaikka se on pinta-alaltaan Slovakian pienin ja asukasluvultaan toiseksi pienin alue. Se muodostaa noin 26 prosenttia Slovakian bruttokansantuotteesta. Ostovoimakorjattu bruttokansantuote henkeä kohden on Bratislavassa 27 802 euroa (vuonna 2004), mikä on noin 130 prosenttia Euroopan unionin keskiarvosta. Se on Prahan jälkeen toiseksi korkein kaikista EU:n uusien jäsenmaiden alueista.


title: Bratislava

text: Bratislavan työttömyysaste heinäkuussa 2007 oli 1,84 prosenttia. Monilla valtion laitoksilla ja yksityisillä yrityksillä on pääkonttori Bratislavassa. Yli 75 prosenttia Bratislavan väestöstä työskentelee palvelualoilla, joista tärkeimmät ovat kauppa, pankkitoiminta, ohjelmistotekniikka, telekommunikaatio ja matkailu. Bratislavan pörssi (BSSE) perustettiin 15. maaliskuuta 1991.


title: Bratislava

text: Autonvalmistaja Volkswagen rakensi vuonna 1991 Bratislavaan tehtaan ja on sittemmin laajentanut toimintojaan. Se on keskittynyt valmistamaan kaupunkimaastureita, joiden osuus koko tuotannosta on 68 prosenttia. Myös Volkswagen Touaregia valmistetaan Bratislavassa, ja Porsche Cayennet sekä Audi Q7:t rakennetaan siellä osittain.


title: Bratislava

text: Viime vuosina palveluun ja huipputeknologiaan keskittyneet yritykset ovat menestyneet Bratislavassa, ja monet maailmanlaajuiset yhtiöt, kuten IBM, Dell, Lenovo, AT&T, SAP ja Accenture, ovat rakentaneet tai aikovat rakentaa kaupunkiin ulkoistamis- ja palvelukeskuksia. Monikansallisten yritysten asettuminen Bratislavaan johtuu Länsi-Euroopan läheisyydestä, koulutetusta työvoimasta ja yliopistojen sekä tutkimuslaitosten tiheydestä. Muita suuria yrityksiä tai työnantajia, joilla on pääkonttori Bratislavassa, ovat Slovak Telekom, Orange Slovensko, Slovenská sporiteľňa, Tatra banka, Doprastav, Hewlett-Packard Slovakia, Slovnaft, Henkel Slovensko, Slovenský plynárenský priemysel, Kraft Foods Slovakia, Whirlpool Slovakia, Železnice Slovenskej republiky ja Tesco Stores Slovak Republic.


title: Bratislava

text: Slovakian talouden vahva kasvu 2000-luvulla on johtanut rakennusteollisuuden nousuun, ja Bratislavaan on sekä suunnitteilla että jo valmistunut useita suuria rakennushankkeita. Tonavan rannassa käynnissä on kaksi suurta projektia, River Park vanhassakaupungissa ja Eurovea lähellä Apollon siltaa. Muita rakentamiskohteita ovat päärautatie- ja linja-autoasemien ympäristöt sekä entiset teollisuusalueet vanhankaupungin lähellä, Petržalkassa, Nové Mestossa ja Ružinovissa. Sijoittajien odotetaan käyttävän 1,2 miljardia euroa uusiin hankkeisiin vuoteen 2010 mennessä.


title: Bratislava

text: Kaupungilla on lähes kuuden miljardin Slovakian korunan (182 miljoonan euron, vuonna 2007) suuruinen tasapainoinen budjetti, josta yksi viidesosa käytetään investointeihin. Bratislavalla on omistuksessaan 17 yrityksen osakkeita, esimerkiksi kaupungin julkista liikennettä hoitavan yhtiön (Dopravný podnik Bratislava), jäteyhtiön ja vesilaitoksen osakkeita. Kaupunki hallinnoi myös kunnallisia organisaatioita, kuten poliisilaitosta ("Mestská polícia"), kaupunginmuseota ja eläintarhaa.


title: Bratislava

text:
Bratislava on Slovakian kulttuurin sydän. Kaupungin historialliseen monikulttuuriseen luonteeseen ovat vaikuttaneet monet kansallisuusryhmät, kuten saksalaiset, slovakit, unkarilaiset ja juutalaiset. Bratislavassa on lukuisia teattereita, museoita, gallerioita, konserttisaleja, elokuvateattereita ja -kerhoja sekä ulkomaiden kulttuurikeskuksia.
Slovakian kansallisteatteri toimii kahdessa rakennuksessa, joista vanhempi on uusrenessanssirakennus vanhassakaupungissa Hviezdoslavin aukiolla. Uudempi, vuonna 2007 yleisölle avattu rakennus sijaitsee joen rannalla. Teatterissa on ooppera-, baletti- ja draamaryhmät. Kaupungin pienempiä teattereita ovat Bratislavan nukketeatteri, Astorka Korzo '90 -teatteri, Arena-teatteri, L+S Studio ja Radošinan naiivi teatteri.


title: Bratislava

text: Musiikki kukoisti Bratislavassa 1700-luvulla ja liittyi läheisesti Wienin musiikkielämään. Mozart vieraili kaupungissa kuusivuotiaana, ja siellä ovat käyneet myös Haydn, Liszt, Bartók ja Beethoven, joka soitti teoksensa "Missa solemnis" ensimmäistä kertaa Bratislavassa. Kaupunki on myös säveltäjä Johann Nepomuk Hummelin syntymäpaikka. Bratislavassa toimii Slovakian filharmoninen orkesteri.


title: Bratislava

text: Kaupungissa järjestetään vuosittain useita festivaaleja, kuten Bratislavan musiikkifestivaali ja Bratislavan jazzpäivät. Wilsonic-festivaali, joka on pidetty vuodesta 2000 lähtien vuosittain, tuo kaupunkiin kymmenittäin kansainvälisiä musiikkiesityksiä. Kesällä Bratislavassa on lisäksi Bratislavan kulttuurikesä -tapahtumaan liittyviä musiikkitapahtumia. Musiikkifestivaalien ulkopuolellakin kaupungissa voi kuunnella musiikkia undergroundista tunnettuihin pop-tähtiin.


title: Bratislava

text: 1961perustettu Slovakian kansallismuseo ("Slovenské národné múzeum") sijaitsee joen rannalla vanhassakaupungissa samassa rakennuksessa kuin siihen kuuluva Luonnonhistoriallinen museo. Se on Slovakian suurin museo ja kulttuurilaitos, ja se hallinnoi yhteensä 16:ta erikoismuseota sekä Bratislavassa että sen ulkopuolella. 1868 perustettu Bratislavan kaupunginmuseo ("Múzeum mesta Bratislavy") on vanhin Slovakiassa yhtäjaksoisesti toiminut museo. Sen merkittävin tehtävä on tallentaa Bratislavan historiaa eri muodoissa aina varhaisimmilta aikakausilta saakka. Kaupunginmuseolla on pysyviä näyttelyitä kahdeksassa erikoismuseossa.


title: Bratislava

text: Slovakian kansallisgalleria on perustettu 1948, ja se pitää yllä maan laajinta galleriaverkostoa. Sen kaksi näyttelytilaa sijaitsevat vierekkäin Esterházyn palatsissa ("Esterházyho palác") ja Vesikasarmeilla ("Vodné kasárne") Tonavan rannalla vanhassakaupungissa. Vuonna 1961 perustettu Bratislavan kaupungingalleria on toiseksi suurin slovakialainen galleria. Sillä on pysyvät näyttelyt Pálffyn palatsissa ("Pálffyho palác") ja Mirbachin palatsissa ("Mirbachov palác") vanhassakaupungissa. Danubianan taidemuseo, joka on yksi Euroopan uusimmista museoista, sijaitsee lähellä Čunovon vesivoimalaa.


title: Bratislava

text: Bratislavassa toimivat Slovakian kansalliset mediat ja lisäksi useita paikallisia tiedotusvälineitä. Merkittäviä televisioasemia ovat Slovakian televisio ("Slovenská televízia"), Markíza, JOJ ja TA3. Slovakian radio ("Slovenský rozhlas") sijaitsee keskustassa, ja lisäksi kaupungissa toimii myös useita kaupallisia radioasemia. Maanlaajuisia, Bratislavassa toimivia sanomalehtiä ovat "SME", "Pravda", "Nový čas", "Hospodárske noviny" ja englanninkielinen "Slovak Spectator". Kaupungissa on kaksi uutistoimistoa: Slovakian tasavallan uutistoimisto (TASR) ja Slovakian uutistoimisto (SITA).


title: Bratislava

text:
Useilla urheilulajeilla ja -joukkueilla on pitkä perinne Bratislavassa. Monet kaupungin joukkueet ja yksilöurheilijat kilpailevat slovakialaisissa ja kansainvälisissä liigoissa ja kilpailuissa.
Kolme bratislavalaista joukkuetta pelaa nykyisin jalkapalloa Slovakian korkeimmalla sarjatasolla Corgoň-liigassa. Vuonna 1919 perustetun ŠK Slovan Bratislavan kotikenttä on Tehelné polen stadionilla. ŠK Slovan on Slovakian menestynein jalkapalloseura, ja se on entisen Tšekkoslovakian alueen seuroista ainoa, joka on voittanut Cup-voittajien cupin (vuonna 1969). Vuonna 1945 perustetun FK Inter Bratislavan kotikenttä on Štadión Pasienky. FC Artmedia Bratislava, joka perustettiin vuonna 1898, on Bratislavan vanhin jalkapalloseura Se pelaa Štadión Petržalkalla.


title: Bratislava

text: Bratislavassa on kolme talviurheiluareenaa: Ondrej Nepelan talviurheilustadion, V. Dzurillan talviurheilustadion ja Dúbravkan talviurheilustadion. HC Slovan Bratislava -jääkiekkoseura edustaa Bratislavaa Venäjän ja Itä-Euroopan KHL-liigan läntisen lohkon (konferenssin) Bobrov-divisioonassa. Samsung Arena, joka kuuluu Ondrej Nepelan stadioniin, on HC Slovanin kotikenttä. Vuosien 1959 ja 1992 jääkiekon maailmanmestaruuskilpailut pelattiin Bratislavassa. Myös vuoden 2011 miesten jääkiekon maailmanmestaruuskilpailut pidettiin sekä Bratislavan Samsung Arenalla että Košicessa, Steel Arénalla.


title: Bratislava

text: Čunovon vesiurheilukeskus on kanoottislalom- ja koskenlaskualue lähellä Gabčíkovon patoa. Siellä pidetään vuosittain useita kansainvälisiä ja kansallisia kanootti- ja kajakkikilpailuita.


title: Bratislava

text: Kansallisessa tenniskeskuksessa, johon kuuluu Sibamac-areena, pidetään erilaisia kulttuuri- ja urheilutapahtumia. Keskuksessa on pelattu useita Davis Cup -otteluita, kuten Davis Cup 2005:n finaali. Bratislavalla on edustusta Slovakian korkeimmilla sarjatasoilla naisten ja miesten koripallossa, naisten käsipallossa ja lentopallossa sekä miesten vesipallossa. Devínin–Bratislavan kansallinen juoksu on Slovakian vanhin urheilutapahtuma, ja Bratislavan kaupungin maraton on järjestetty vuodesta 2006 lähtien. Lisäksi Petržalkassa sijaitsee kilparata, jossa pidetään säännöllisesti hevos- ja koiraurheilukilpailuja sekä koiranäyttelyitä.


title: Bratislava

text: Vuonna 2006 Bratislavassa oli yhteensä 77 kaupallista majoitusliikettä, joista 45 oli hotelleja. Niissä oli yhteensä 9 940 vuodepaikkaa. Kaupungissa yöpyi 686 201 kävijää, joista 454 870 oli ulkomaalaisia. Yhteensä kävijät yöpyivät Bratislavassa 1 338 497 kertaa. Suuri osa matkailijoista tulee kaupunkiin kuitenkin vain päiväksi, eikä heidän tarkkaa määräänsä tiedetä. Ulkomaisten matkailijoiden yleisimmät kotimaat olivat Tšekki, Saksa, Britannia, Italia, Puola, Itävalta, Ranska, Yhdysvallat, Japani ja Unkari.


title: Bratislava

text: Kun Bratislavaan on tehty yhä enemmän halpalentoja, erityisesti Britanniasta tulleet polttariryhmät ovat lisääntyneet näkyvästi kaupungissa. Vaikka ne ovatkin lisänneet matkailua, kulttuuriset erot ja vandalismi huolestuttavat paikallisia virkamiehiä.


title: Bratislava

text: Bratislavan ja myös koko nykyisen Slovakian alueen ensimmäinen yliopisto oli Universitas Istropolitana, jonka perusti kuningas Matias Corvinus vuonna 1465. Se kuitenkin suljettiin hänen kuolemansa jälkeen 1490.


title: Bratislava

text: Bratislavassa toimivat Slovakian suurin yliopisto (Comenius-yliopisto), suurin teknillinen yliopisto (Slovakian teknillinen yliopisto Bratislavassa) ja vanhimmat taidekoulut Esittävien taiteiden akatemia ja Taiteiden ja muotoilun akatemia. Muita korkean asteen koulutuslaitoksia ovat julkinen Kauppatieteiden yliopisto ja Slovakian ensimmäinen yksityinen yliopisto, Vysoká Škola Manažmentu (City University of Seattle). Bratislavassa on yhteensä noin 56 000 yliopisto-opiskelijaa.


title: Bratislava

text: Myös Slovakian tiedeakatemia sijaitsee Bratislavassa. CEPIT eli Central European Park For Innovative Technologies on kehitteillä Vajnoryn alueelle. Tämä tiede- ja teknologiakeskus yhdistää julkista ja yksityistä tutkimusta sekä koulutuslaitoksia. Sen rakentamisen odotetaan alkavan vuonna 2008.


title: Bratislava

text: Maantieteellisen sijaintinsa ansiosta Bratislava on ollut jo varhain kansainvälisen kaupan luonnollinen risteyspaikka.


title: Bratislava

text: Bratislavan julkista liikennettä hallinnoi kaupungin omistama yhtiö Dopravný podnik Bratislava. Julkinen liikenne käsittää linja-auto-, raitiovaunu- ja johdinautolinjat, ja se tunnetaan nimellä "Mestská hromadná doprava" (MHD, Kunnallinen joukkoliikenne). Lisäksi liikenneverkko "Bratislavská integrovaná doprava" (Bratislavan integroitu liikenne) liittää kaupungin sisäiset juna- ja bussireitit kaupungin ulkopuolelle kulkeviin yhteyksiin.


title: Bratislava

text: Bratislava on rautatieliikenteen solmukohta, josta on suorat yhteydet muualle Slovakiaan sekä Itävaltaan, Unkariin ja Tšekkiin. Moottoritiet yhdistävät kaupungin suoraan Brnoon Tšekin tasavallassa, Trnavaan ja muualle Slovakiaan sekä Budapestiin Unkariin. Bratislavan ja Wienin välinen moottoritie avattiin marraskuussa 2007. Bratislavan satamasta on yhteys Tonavaa pitkin Mustallemerelle ja Reinin–Mainin–Tonavan kanavaa pitkin Pohjanmerelle. M. R. Štefánikin lentoasema sijaitsee yhdeksän kilometrin päässä kaupungin keskustasta. Se palveli vuonna 2006 yhteensä lähes kahta miljoonaa matkustajaa.


title: Istuva Härkä

text: Istuva Härkä (lakotaksi "Tȟatȟáŋka Íyotake", lempinimeltään "Húŋkešni", n. 1831–15. joulukuuta 1890) oli siouxeihin kuuluneiden hunkpapa-lakotojen Pyhä mies.


title: Istuva Härkä

text: Istuva Härkä oli yksi niistä harvoista, jotka harjoittivat lakotojen neljää päähyvettä: rohkeutta, mielenlujuutta, anteliaisuutta ja viisautta.


title: Istuva Härkä

text: Hänen nimensä tuli kansallisesti tunnetuksi vuonna 1876, jolloin hän johti tuhansien Pohjois-Amerikan tasankointiaanien yhteenliittymän everstiluutnantti George Armstrong Custerin johtamaa seitsemättä ratsuväkirykmenttiä vastaan. 25. kesäkuuta 1876 käydyssä Little Bighornin taistelussa Istuvan Härän alaisina taistelleet siouxien, cheyennien ja arapahojen joukot löivät Custerin ratsuväen viimeiseen mieheen. Istuva Härkä ei henkilökohtaisesti osallistunut taisteluun.


title: Istuva Härkä

text: Joulukuussa 1890 sattuneessa välikohtauksessa Istuva Härkä menehtyi intiaaniagentin ampumasta luodista.


title: Istuva Härkä

text: Istuva Härkä syntyi todennäköisesti 1831 Missourijokeen laskevan Grandjoen varrella olleessa hunkpapa-lakotojen leirissä. Hän sai lapsena nimen Hyppäävä Mäyrä ja oli isänsä ainoa poika. Perhe oli hyvämaineinen ja edusti arvostettua päällikkösukua. Hyppäävä Mäyrä poikkesi muista ikäisistään pojista, eikä omannut näiden seikkailunhaluista ja levotonta luonnetta, vaan pysytteli leikeissä taka-alalla. Isä alkoi huolestua poikansa rauhallisesta ja varovaisen harkitsevasta käytöksestä. Myös kylän asukkaat kiinnittivät asiaan huomiota ja poika sai liikanimen Hunkesi, joka merkitsi hidasliikkeistä ja heikkoa.


title: Istuva Härkä

text: Isä vei poikansa veljensä Nelisarven luo, joka oli Pahat jouset -ryhmän arvostettu päällikkö. Nelisarvi huomasi lapsen monipuolisen lahjakkuuden ja otti tämän luokseen asumaan. Setänsä opissa Hyppäävä Mäyrä oppi monia asioita ja taitoja, joita jokainen lakota-mies tarvitsi pärjätäkseen elämässään. Hänestä tuli erinomainen jousien ja nuolien tekijä ja taitava metsästäjä, joka jo varhaisella iällään kehittyi hyväksi ratsastajaksi. Pojan arvostus kohosi nopeasti muiden lasten silmissä ja 10-vuotiaana hän tappoi ensimmäisen biisoninsa. Otettuaan vuonna 1845 osaa ensimmäiseen taisteluunsa poika sai isältään kuuluisan nimensä, jolla hänet tunnettiin koko loppuelämänsä ajan.


title: Istuva Härkä

text: Istuvasta Härästä kehittyi rohkea ja kunnianhimoinen soturi, joka keräsi niin arvostusta, varakkuutta kuin hevosiakin. Sotaa käytiin pääasiassa naapuriheimoja vastaan, joista pahimpia vihollisia olivat crowt ja assiniboinet. Euroamerikkalaisten liikkuminen lakotojen mailla rajoittui tuolloin vielä kauppakomppanioiden asemilla työskenteleviin kauppiaisiin.


title: Istuva Härkä

text: Istuva Härkä nousi vahvaan asemaan kahdessa eri soturiseurassa. Näkyvän soturiuransa ohella hänestä tuli 1850-luvun puolivälissä myös kansansa tunnustama "Wichasca wakan" Pyhä mies, jonka ansioita olivat näkyjen näkeminen ja tulevien tapahtumien ennustaminen. Lisäksi Istuva Härkä toimi satunnaisesti parantajana, mutta ei harjoittanut tätä työtään aktiivisesti.


title: Istuva Härkä

text: Yhdysvaltain asutuksen raja työntyi läpi Iowan 1800-luvun puoliväliin mennessä ja suuntautui avoimille preerioille. Muiden lakotojen tavoin Istuvan Härän suhtautuminen valkoisiin oli hyvin ristiriitaista. Vaikka näistä ei erityisemmin pidetty, heidän kauppatavaransa olivat haluttuja ja aiheuttivat lakotoissa riippuvuutta.


title: Istuva Härkä

text: Vuonna 1854 nykyisen Wyomingin alueella tapahtunut Grattanin verilöyly huononsi ratkaisevasti Yhdysvaltain ja lakotojen keskinäisiä suhteita. Tuolloin käydyssä lyhyessä taistelussa oglala- ja brule-siouxit (läntiset lakotat) surmasivat 29 armeijan sotilasta. Vuotta myöhemmin Eversti William S. Harneyn johtamat joukot tunkeutuivat lakotojen maille antamaan kurinpalautusta intiaaneille. Lähes sata lakotaa surmattiin esimerkkinä Yhdysvaltain voimasta. Vuonna 1856 monet lakotojen johtajista taipuivat Harneyn vaatimuksiin ja suostuivat luovuttamaan osan maistaan Plattejoen eteläpuolella. Myös hunkpapat, jotka eivät olleet osallistuneet vihollisuuksiin Yhdysvaltoja vastaan, joutuivat ottamaan osansa rauhanehdoista. Harney luokitteli lakotojen johtajat oman mielensä mukaan ja määräsi näille mieleisensä "paperipäälliköt", jotka eivät lakotojen keskuudessa välttämättä nauttineet kunnioitusta. Hunkpapojen ylipäälliköksi nousi Harneyn määräyksestä vanha johtaja Bear's Rib. Seuraavana vuonna hunkpapat nimesivät keskuudestaan Istuvan Härän kansansa sotapäälliköksi. 1860-luvun alkuun tultaessa suurin osa hunkpapoista hyväksyi hänet yksimielisesti kansansa johtajaksi.


title: Istuva Härkä

text: Vuodesta 1865 eteenpäin Istuvan Härän asema muuttui lopullisesti aktiivisesta soturista vastuullisen päällikön velvollisuuksiin. Hän osallistui miehineen pieniin kahakoihin pohjoisilla tasangoilla, mutta pysytteli pois lännempänä tapahtuneista suuremmista yhteenotoista, joissa lakotoja johtivat Punainen Pilvi ja Hullu Hevonen.


title: Istuva Härkä

text: Vuonna 1867 sotilaista ja siviileistä nimetty rauhankomissio (Indian Peace Comission) alkoi kääntää Yhdysvaltain sodankäyntiin perustunutta intiaanipolitiikkaa uuteen suuntaan. Haastateltuina olleet lännen monet intiaaniasiantuntijat, heidän joukossaan Kit Carson, väittivät sotien alkaneen valkoisten yllyttäminä. Presidentti Ulysses S. Grantin hallitus piti sotia intiaaneja vastaan aivan liian kalliina ja oli valmis ottamaan käyttöönsä intiaanikomission ehdottamat hyvään tahtoon nojaavat menettelytavat. Uutta aikakautta edustavat humanitaariset voimat olivat vakuuttuneita siitä, että intiaanit tulisi sivistää kristinuskon ja koulutuksen kautta.


title: Istuva Härkä

text: Vuonna 1868 tehdyn Fort Laramien rauhansopimuksen tuloksena lakotat saivat ensimmäisen kerran oman reservaattinsa (The Great Sioux Reservation). Laajan alueen ulkopuolelle jäi vielä erillinen maa-alue, jonne valkoisilla ei ollut asiaa. Päälliköt Punainen Pilvi ja Täplähäntä johtivat kansansa reservaattiin, mutta tuhannet lakotat eivät halunneet mukaan reservaattielämään. He pysyttelivät Black Hillsin ja Powderjoen alueella ja viettivät vanhoihin perinteisiinsä nojautuvaa vaeltavaa elämää, jota kannattivat istuvan Härän ja Hullun Hevosen seuraajien lisäksi päällikkö Tylsän Veitsen johtamat cheyennet.


title: Istuva Härkä

text: Vuonna 1871 liittovaltion korkeimmat viranomaiset rikkoivat itse Fort Laramien sopimusta. Sotilassaattuein turvatut maanmittaajat tunkeutuivat lakotojen, cheyennien ja pohjoisten arapahojen metsästysmaille Yellowstonejoen varrelle merkitsemään niiden läpi kulkevaa Northern Pacific-rautatielinjaa. Alueen intiaanit eivät hyväksyneet sopimuksen rikkomista ja tilanne johti moniin kahakoihin. Huhut Black Hillsin alueen kultalöydöistä lisäsivät yleistä levottomuutta. Everstiluutnantti Custerin johtama tutkimusretkikunta kävi varmistamassa huhujen todenperäisyyden ja sai aikaan kultaryntäyksen Mustille vuorille. Lakotojen ja cheyennien pyhille maille kulkeutuneet kullankaivajat häiritsivät elämää suuressa siouxien reservaatissa ja yhä useampi soturi siirtyi metsästämään avoimille tasangoille. Heitä alettiin kutsua yleisesti nimellä "Vihamieliset" koska he eivät halunneet alistua Yhdysvaltain mielivaltaisuuden alaiseksi.


title: Istuva Härkä

text: Reservaattinsa jättäneet intiaanit liittyivät suurina joukkoina istuvan Härän alaisuuteen ja hänestä tuli pohjoisten tasankojen suurimman intiaaniliittoutuman johtaja. Keväällä 1876 Yhdysvaltain armeija aloitti suuren sotilasoperaation lakotoja, cheyennejä ja arapahoja vastaan. Joukkojen tarjoituksena oli saartaa intiaanit kolmelta eri suunnalta ja pakottaa heidät takaisin reservaattiin. Armeijan johtohenkilöillä ei ollut kuitenkaan aavistustakaan vastustajan todellisesta lukumäärästä. Yksi historiallisen aikakauden suurimmista intiaanileireistä oli pystytetty Little Bighornin laaksoon Istuvan Härän ja Hullun Hevosen johtamina valmiina vastaanottamaan Yhdysvaltain joukot. Istuva Härkä oli aurinkotanssin yhteydessä nähnyt dramaattisen näyn, jossa monia sotilaita oli kuollut siouxien kanssa käydyssä taistelussa. Tämä enne nostatti Istuvan härän leirissä olleiden soturien sotainnon korkealle ja he olivat valmiit puolustamaan isiensä maita. Everstiluutnantti Custer ja hänen seitsemäs ratsuväkirykmenttinsä ratsastivat suoraan intiaanien järjestämään ansaan. Kesäkuun lopulla 1876 käydyssä taistelussa Custerin joukot olivat vailla mahdollisuuksia selvitä hengissä.


title: Istuva Härkä

text: Little Bighornin verilöylyn jälkeen Istuvan Härän suuri intiaanileiri hajaantui, sillä metsästykseen perustuva elinkeino ei kestänyt tuhansien intiaanien yhteenliittymää. Yhdysvaltain hallitus lähetti armeijalle vahvistusjoukkoja ja aloitti intiaanien jahtaamisen. Lakotat ja heidän liittolaisensa oli tarkoitus panna kuriin suuren talvikampanjan aikana. Hallituksen määräyksestä reservaatissa asuvien Punaisen Pilven ja Täplähännän lakotojen ruoka-annoksia pienennettiin ja heidän aseensa ja hevosensa takavarikoitiin. Näin estettiin reservaatti-intiaanien mahdollinen osallistuminen tuleviin sotiin.


title: Istuva Härkä

text: Armeijan toimiessa suurin voimin sai heidän painostuksensa intiaanien vastarinnan lamaantumaan. Lakotojen edustajat kirjoittivat sopimuksen, jossa Mustat kukkulat siirtyivät Yhdysvaltain haltuun. Istuva Härkä seuraajineen ei ollut sopimuksen kirjoittajien joukossa. Hän jätti armeijalle kepin varteen kiinnitetyn englanninkielisen viestin, jossa ilmoitti jatkavansa taistelua Yhdysvaltain joukkoja vastaan, elleivät nämä poistuisi lakotojen mailta.


title: Istuva Härkä

text: Maaliskuussa 1877 Istuva Härkä johti noin 900 kannattajaansa Kanadan Saskatchewaniin, jonne he saivat jäädä ratsupoliisien luvalla. Ehtoihin kuului, että Istuva Härkä ja hänen seuraajansa joutuivat hankkimaan toimeentulonsa itse ilman hallituksen myöntämiä ruoka-annoksia. Biisonien väheneminen tasangoilla sai seuraavien vuosien aikana yhä useamman lakotan palaamaan Yhdysvaltain puolelle ja antautumaan. Istuvan Härän omaa antautumista hidasti pelko siitä millainen kohtalo häntä odotti amerikkalaisten käsissä. 20. heinäkuuta 1881 hän lopulta antautui Yhdysvaltain joukoille Fort Bufordissa Montanassa. Istuvalle Härälle antautuminen merkitsi sitä, että hänen 50 vuotta jatkunut itsenäinen ja vapaa elämäntapansa oli ikuisiksi ajoiksi ohi.


title: Istuva Härkä

text:
Kahden vuoden vankilatuomion kärsittyään Istuva Härkä sai liittyä muihin hunkpapa-lakotoihin Standing Rockissa, jossa hän asui seuraavat vuodet hirsitalossa ja viljeli maata. Istuvasta Härästä oli tullut kansallinen kuuluisuus ja hallitus antoi arvoa hänen mielipiteilleen. Istuva Härkä veti niin sanottua vanhan kansan linjaa ja vastusti voimakkaasti reservaattielämää koskevia uudistuksia ja maiden myymistä amerikkalaisille.
Vuonna 1885 Istuva Härkä kiersi maata Buffalo Billin Wild West Show’n vetonaulana. Hän sai 50 dollarin viikkopalkkaa ratsastaessaan joka esityksessä kertaalleen ympäri areenan. Istuva Härkä pääsi kättelemään presidentti Grover Clevelandia ja hänestä otettiin lukuisia valokuvia. Valkoisen elämäntavan keskellä eläminen ei kuitenkaan miellyttänyt Istuvaa Härkää ja hän palasi reservaattiin neljän kuukauden kiertueen jälkeen.


title: Istuva Härkä

text: Vuonna 1890 Istuva Härkä yhdistettiin myös henkitanssi-liikkeeseen, joka oli levinnyt lounaasta paiute-henkimies Wovokan myötä. Nälän ja kulkutautien runtelemat lakotat uskoivat uuteen herätysliikkeeseen, joka loi uskoa vanhoihin perinteisiin palaamisesta. Lehdet alkoivat kirjoittaa intiaanien aikeista nousta sotajalalle. Vaikka Istuva Härkä ei itse aktiivisesti osallistunut seremonioihin hän salli tanssin harjoittamisen talonsa lähellä ja suhtautui uuteen uskontoon mielenkiinnolla. Yhdysvaltain kongressissa henkitanssi nähtiin vakavana uhkana amerikkalaisille. Istuvaa Härkää syytettiin kapinan lietsomisesta ja armeijan joukkojen ylin komentaja Nelson A. Miles uskoi henkitanssin saattavan johtaa Yhdysvaltain historian suurimpaan intiaanisotaan.


title: Istuva Härkä

text: Yhdysvaltain hallitus lähetti joukon intiaanipoliiseja pidättämään Istuvan Härän. Poliisiupseerit löysivät vanhan johtajan nukkumassa toisesta hirsimajastaan. Kun kersantti Kaljupää ja luutnantti Häränpää saattoivat Istuvaa Härkää odottavien ratsujen luo kerääntyivät päällikön seuraajat vastustamaan pidätystä. Kersantti Punainen Tomahawk käveli Istuvan Härän takana revolveri ampumavalmiina. Syntyneiden erimielisyyksien aikana eräs hunkpapa-sotureista kohotti huovan alla olleen kiväärinsä ja ampui kohti luutnantti Häränpäätä. Tämä yritti kaatuessaan vastata tuleen, mutta harhautunut luoti lävisti Istuvan Härän rinnan. Samaan aikaan Punaisen Tomahawkin kerrotaan ampuneen Istuvaa Härkää takaapäin päähän kuolettavasti. Seuranneessa tulitaistelussa sai surmansa 14 ihmistä, näiden joukossa Istuvan Härän oma poika Variksenjalka ja hänen assiniboine-syntyinen adoptioveljensä Hyppäävä Karhu.


title: Istuva Härkä

text: Istuva Härkä oli pidetty mies kansansa keskuudessa. Lapsille hän oli ystävällinen ja antelias, naisille avulias ja nuorille miehille suuri esikuva taistelu- ja metsästystaitojensa vuoksi. Myöhemmässä elämässään kaikki arvostivat hänen johtajan ominaisuuksiaan ja ennustajan lahjojaan. Istuva Härkä on mainittu 176 cm pitkäksi, mutta rotevan ruumiinrakenteensa ja kookkaan leveän päänsä vuoksi hän antoi vaikutelman lyhyemmästä miehestä. Ratsastajana Istuva Härkä oli erinomainen ja notkea. Hän piti hevosista ja omisti näitä suuret määrät. Istuvan Härän suosikkiase oli kilpi, jonka hän oli saanut lahjaksi isältään. Kilpi suojasi häntä lukuisissa taisteluissa vihollista vastaan. Istuvan Härän kävelyä on kuvattu kankeaksi. Taistelussa vuonna 1857 haavoittunut jalkaterä ei koskaan parantunut ennalleen ja tämä vamma sai hänet nilkuttamaan lievästi.


title: Istuva Härkä

text: Yleisemmin tunnettujen ominaisuuksiensa lisäksi Istuvalla Härällä oli taiteellinen puoli, sillä hän teki lauluja ja piirsi. Useimmat lauluista oli tarkoitettu uskonnollisiin tarkoituksiin, mutta joukossa oli myös omalle äidille ja sodissa menetetyille ystäville omistettuja laulelmia. Näiden lisäksi Istuvan Härän tuotanto sisälsi lastenlauluja ja eläinkunnalle osoitettuja ylistyksiä. Häneen suhteensa eläinkuntaan oli ainutlaatuinen ja se herätti laajalti ihailua. Istuva Härkä puhui biisonien ja susien kanssa ja hänen väitettiin ymmärtäneen preeriaturpiaalin laulua.


title: Istuva Härkä

text: Muista intiaanien sotapäälliköistä poiketen Istuva Härkä piirsi kuvasarjoja itsestään ja sotasaavutuksistaan. Laajimmassa näistä sarjoista oli 22 tehty sotavankeudessa vuonna 1882 tehtyä piirustusta. Niin nämä kuin Istuvan Härän aiemmatkin piirrokset ovat klassisia esimerkkejä tasankojen taiteesta, jossa ihmiset yksilöitiin enemmän vaatteidensa kuin fyysisten ominaisuuksiensa perusteella.